text:
Nyasha Mutena
VANA mapatya vekuChitungwiza vanonzi vari kurarama upenyu hwehunhapwa zvichitevera kushungurudzwa kwavari kuitwa nababa vavo naamainini.David Zavari pamwe nemudzimai wake, Shelter Shindi (26), avo vanogara panhamba 3788 Unit D, vanonzi vanoita majana ekushungurdza vana Godknows naPaida Zavari, avo vane gore nemwedzi mipfumbamwe yekuberekwa.
Amai vemapatya aya, Beauty Tigere, vanonzi vakasiyana naZavari uyo ave kugara naShindi semudzimai wake.
Shindi anonzi anoswedza vana ava nenzara achiti vakadya chikafu chakawanda vanozoita tsvina, zvichizomupa basa rekuvabvisa tsvina iyi pamwe nekuwacha manapukeni.
Shindi ane vana vakewo vatatu vaanogara navo pamba apa avo akaita nemumwe murume.
Kwayedza svondo rapera yakaenda kumba kuri kugara vana ava ndokuwana vakamomoterwa nenhunzi, dzimwe dzichiita sedzichavapinda mukanwa. Vane mavanga nezviratidzo zvekuti utano hwavo huri pakanyangara.
Muhurukuro naShindi, anoti hapana zvaanokwanisa kubatsira vana ava nazvo sezvo iye aine vakewo vana “vanoda kuchengetwa”.
Shindi anoti hunhu hwemapatya aya hwamukandisa mapfumo pasi sezvo “vachiita kunge mafuza nekuti vakasiiwa panzvimbo kuti vatambe habvepo kusvikira vabviswapo”.
“Vana ivava vanoita kunge vakashandasirwa mushonga, kupusa kwavo kwakanyanya,” Shindi akaudza Kwayedza.
Nekune rimwe divi, baba vacho Zavari anoti haagutsikane kuti mapatya aya vana vake chaivo nekuti panguva yaakasangana naTigere, akashandisa dziviriro. Anoti ane fungidziro yekuti Tigere akanyepa kuti mapatya aya vana vake.
“Zvinorwadza kuti mukadzi uyu (Tigere) ndakamubata nemumwe murume kare asi ndikamuregerera, handina zvandakakwanisa kuita,” akadaro.
Vana ava havagone kufamba vakatwasuka sezvinoitwa nevamwe vezera ravo uye pavanenge vagariswa havasimuke.
Miviri yemapatya aya inoratidza kuti vane dambudziko, kunyanya pazvekudya zvinovaka muviri.
Kwayedza yakataura nevamwe vavakidzani vaShindi naZavari avo vakati vana mapatya ava vari kushungurudzwa.
Mai Muchada Adam (35) vanoti mapatya aya ari mupfumvu chaiyo. Vanoti Zavari dzimwe nguva anomboshevedzera kuti: “Zvivana zvakanyangara kudaro zvinenge zvigoritoto”.
Vana ava, vakadaro Mai Adam, vanonyimwa zvokudya pamwe nemvura yekunwa chaiyo, zvisinei nekuti vebazi reSocial Welfare vanovapa zvokudya nema“pampers”.
Vanoti chinovashamisa ndechekuti havana kana zuva rimwe chete ravakamboona vana ava vakapfekedzwa ma“pampers” uyezve dzimwe nguva vanoona chikafu chinobva kuSocial Welfare chiri kumarara.
“Maita henyu (kureva Kwayedza), imi matotumwa naMwari. Vana ava vaoneswa pfumvu ivo baba naamai vavo vari vapenyu. Vana ava vakashaya mubatsiri vanofa manje-manje nekuti mukadzi ari kuvachengeta ane moyo wakaoma,” vakadaro Mai Adam.
VaElliot Mujuru (44), avo vanogara panhamba 3833 makare muUnit D, vakatsinhira mashoko aMai Adam.
Mumwezve wemunharaunda, uyo akangozviti Mai Monica, vanotiwo Zavari naShindi vanofanira kusungwa nekuda kwekushungurudza kwavari kuita ndumurwa idzi.
Shindi akazoudza Kwayedza kuti kana nyaya iyi ikangobuda bedzi, vaibva vanoramwira vana ava kumapurisa achiti kuvachengete mutoro kwavari.
“Ini handina kana hukama nevana ava zvekuti dai pasina kuti ndakaroorwa ndava mvana ndaizvisiya ini. Handingagarire zvakaora kudaro,” akadaro achikanda mawoko mudenga.
Hanzvadzi yaZavari, Molleen Zavari, anoti haana zvekutaura zvakawanda kunze kwekungoti, “Shindi nemurume wake vane hutsinye hwakadarikidza”.
Vatori venhau vakaona mavanga ane vana ava ndokuratidzwa rinoita sekunge sare nemaronda ari kunobuda netsvina kwavo.


c: text/html

text:
Ruwarikano rwezvitsuwa
Ruwarikano rwezvitsuwa (Archipelago or Island cluster) runotaurwa panowanikwa chaunga chezvitsuwa sezvakaita muGungwa reAegean pedyo neItaly.
Indonesia, Japan, the Philippines, New Zealand, and the British Isles ndiyo mimwe mienzaniso yeruwarikano rwezvitsuwa. Pane izvi, Indonesia ndiyo ine ruwarikano rwezvitsuwa rwakakura kudarika zvimwe kuchitariswa kukura kwenharaunda uye hugari hwevanhu.
Mipanda yeRuwarikano rwezvitsuwa[chinja | edit source]
Ruwarikano rwezvitsuwa rwunokwanisa kuwanikwa mugungwa kana kuti zviri pedyo nedunhu guru. Somuenzaniso Scotland ine ruwarikano rwezvitsuwa zvinodarika 700 zvakakomberedza dunhu guru. Kuti pave neruwarikano rwezvitsuwa zvinonyanya kukonzerwa nezvikwatamabwe.
MuAfrica mune Ruwarinako rweZvitsuwa zveHanish zvinowanikwa kuEritrea

robotstxt: allowed

filter: keep


text:
Kukotsira
Kukotsira (sleeping kuChirungu) zvinoreva nguva iyo munhu anobatwa nehope orara kana kuenzera pangava pamubhedha kana pachigaro kana papi apo angakotsira ari. Vawongorori vanoziva nevehutano vanoti munhu mukuru anofanirwa kukotsira maawa manomwe kusvika masere 7-8 pazuva rimwe. Nyanzvi dzinotizve pahugaro hwake hwose munhu anenge akakotsira kwenguva inokwana kusvika zvikamu makumi matatu nenhatu pazana (33%).
Makope zvinotaura maererano nemakotsiriro anoita munhu. Mumwe anganzi ane makope etsuro kureva kuti anokotsira akavhura maziso setsuro.
Maji kana manhede zvinotaura munhu akarara nomusana. Shoko rokuti manhede rinoshandiswawo kana munhu awa nemagotsi kana kuti ari kushambira akatarira munenge - back stroke.


text:
Ignatius Mabasa
ICHOKWADI kuti hatigone kuchinja nyika, nekuti yakakurisa zvisingaite. Hatigone kuti zvatinoda zviitike nguva dzose, asi hupenyu hwedu ipenzura yakaiswa panyika naMwari. Kana tichirarama sezvatiri kuita izvozvi, tiri kunyora mubhuku renyika nehupenyu hwedu.
Tiri kunyora zvinhu zvakawandisa. Tiri kunyora makuhwa, ruvengo, manyemwe, kunyepa, kunyengedza, hutsinye nezvimwe zvakawanda. Tiri kunyora zvinogona kubatsira kana kuparadza vamwe vanhu.
Kana uchinyora nechinyoreso chekudada, chinyoreso chako chinenge chichirutsa ingi ichibva yadzima zvauri kunyora. Ingi yekuzvida nekuzvikudza inoita kuti uzvitengere kofini, ugozvibata mawoko nekuzviviga.
Nyika yakakurisa zvechokwadi, zvekuti hatigone kuti tikashevedzera tiri mukona yedu, nyika yose itinzwe. Asi tikashevedzera tiri mukona yenyika yedu, vari patiri vanogona kunzwa, vakashevedzerawo kune vamwe vari mune dzimwe kona, izwi redu rikakura nekukora semuto wemazondo.
Ichokwadi kuti hatigone kusandura nyika, asi isu tinogona kusanduka, kuti nyika igochinjawo.
Ndiri kutsvaga tsono neshinda zvakasimba. Ndiri kuda kusona hunhu hwedu hwave kuburitsa mamvemve akamonana anenge zvidonje zvagarisa zviri mukati mepiro. Kana iwe uchisoneka, soneka shamwari.
Ndiri kutya kuti kana tikasachinja hunhu hwedu, mangwana tichafuma tisisina nyika. Pakati pedu pane vari kukorokoza mweya yevapenyu, vachifurasha mutoireti hunhu hunoita kuti munhu ave munhu.
Dai zvaibvira ndaidawo kuti hwindi ambochinjana hupenyu nedoor rekombi, ambonzwawo kurwadza kunoita kuvhurwa nekuvharwa, kuroverwa nekurohwa-rohwa. Shungu dzangu dziri pakuti dhiraivha wekombi ambochinjanawo hupenyu nekombi yaanodhiraivha. Dhiraivha ambonzwawo zvazvinoita kugarwa nedhimoni rekuonererwa, kushaya hunhu nehan’ya.
Kana kuti dai rimwe zuva dhiraivha nahwindi vaimboitawo mapurisa. Kuvaona vachitarisa kuti mapurisa ari kudhiraivha kombi achamira here kana achinge amiswa, kana kuti achaedza kuvatsika achivatiza. Ko iwo mutemo wakaipa here? Kana wakaipa, ko sei Mwari vakatipa mitemo yekutevedzera?
Ndiri kutsvaga rusero rwakakura ndiise nyika hama dzangu. Ndiri kuda kupepeta marara ose, kusanganisira marara ekanzuru yeHarare nemarara echipfambi chiri kuitwa kuti vamwe vanhu vawane mabasa nepuromosheni, asi vane zvinodikanwa pamabasa iwayo vachirasirwa kunze.
Ndiri kutsvaga rusero rwakakura ndipepete madhimoni apinda muchechi ave kuverenga Bhaibheri achirimonyorotsa kuti ritaure zvemari nekuwana zvose zvinodiwa nevanhu. Zvose zvinodiwa nevanhu kusanganisira kuba nehupombwe!
Mharidzo dzinenge dzichiti “Udza Mwari zvauri kuda?” Ndiri kuda kuti mukadzi waNhingi ave mukadzi wangu. Ndiri kuda kuti vanhu vandakakwereta varege kundibvunza zvikwereti zvavo. Ndiri kuda kuti ndikapinda mubhengi pandinobudamo homwe dzangu dzinge dzazara nemari yandisina kushandira. Ndiri kuda kukohwa pandisina kurima.
Ndiri kuda kurutsa zvinonhuhwa mugondiomberera nekundipururudzira. Ndiri kuda kutonga nekutyiwa. Ndiri kuda kuti musandibvunze, nyangwe ndikakuisirai sauti mutii yenyu. Nyangwe ndikati inwai tii yandaisa sauti muchidya nezvidhinha, muchiti chingwa.
Chine simba pamusoro pechimwe chii? Gonye riri kudya mashizha emuti, kana kuti muti une mashizha ari kudyiwa negonye? Muti unogona kurarama pasina gonye, asi gonye harigone kurarama pasina muti, nekuti rinorarama nekudya mashizha emuti. Kana nehuswawo hunorarama kana pasina mombe nenyati dzinodya huswa, asi mombe nenyati hazvirarame pasina huswa.
Kana ukafarisa zvekurova Mwari chibhakera, uchenjere kuti unogona kuzotsvaga makumbo auri kufamba nawo uchiashaya.
Zuva rakasikirwa kupenya, newe munhu wakasikwa une hunhu. Itya Mwari. Ukarasa mvura ndipo pauchaona kukosha kwechikorobho!


text:
Chisipiti
Muchidzidzo chetaranyika, chisipiti (spring - permanent) zvinoreva panzvimbo panobuda mvura ichitubuka yega kubva pasi. Vamwe vaturi vanoti chitubu. Kana chisipiti chichibuda kubva pasi pedombo chinonzi dombore.
Panonaya mvura, imwe mvura inosinina ichipinda pasi pevhu. Yave pasi, mvura iyi inotevedza pane ivhu kana mhande yematombo anobvinina (layer of permeable soil or rock). Mvura iyi inokwezvewa kuenda kunzvimbo dziri pakaderera kuburikidza negunganidzo re Earth. Nokuda kwegunganidzo, mvura yemuvhu inoda kuwungana ichigadzikana pasi ipapo kudzamara pamusoro payo pave muchechetere. Iwoyu muchechetere wemvura unodanwa kunzi tafura yemvura - water table kuEnglish.
Imwe nguva mhande chematombo anobvinina chinosvika pachinobudikira pachinosangana nepane nhika pauso hwenyika. Ipapo kana tafura yemvura iri pakakwirira kudarika nhika iyi, mvura inotubuka kubuda muchiwarikwa chematombo ichizoonekwa sechisipiti.
Mune dzimwe nzvimbo mvura iyoyi inokwanisa kunge yayerera ichibatana nemuzera wedombo rinopisa zvokuti inotubuka panyika yave kudziya kuita chisipiti chinopisa - Hot springs.
Mbiruviru (Seasonal or permanent spring of water) apa kureva chitubu chinobvinina mvura gore rose kana nemwaka mumwe.


text:
Humba
Humba (Bushpig in English) imhuka yemusango yakafanana nenguruve dzinopfuyiwa pamusha. Humba ine mumhu unokura kuyenzana nenguruve dzekupfuya - ine muromo murefu senguruve. Humba imhuka ine hukasha haafananindzwe nenguruve dzepamusha kana yasvika pakurwa nembwa panguava yokuvhima.
Kunzvimbo dzinorimwa dziri pedyo nemasango, humba inonetsa nokudya chibage muminda. Zvichitanga panguva yokukanda mbeu pasi humba inotevera ichifukura uye inodya chibage kana miguru yavepo.
Humba nenjiri imhuka dzakasiyana; humba haina nyanga kunge njiri.


text:
Imba yeSatyagraha
Imba yeSatyagraha,sekuzivikanwa kwainoitwa seImba yeGandhi,musha unowanikwa munzvimbo yeJoni waiva waMahatma Gandhi uyezve nzvimbo yaaigara nekushandira pakati kwemakore 1908 ne 1909.Imba yakanyoreswa sechidimbu chenhoroondo yenhaka yeJoni. Imba inowanikwa nekuchengeterwa zvinhu zvaaishandisa munguva yekare uyezve senzvimbo inovhakachirwa nekugarwa nevashanyi. Satyagraha zvinoreva kurudziro yechokwadi. Imba iyi yakagadzirwa zvakafanira nemuvaki Herman Kallenbach achigadzirira Gandhi naiye pachezvake.
NHOROONDO[chinja | edit source]
Ghandi akagara muSouth Africa kwemakore 21 kubva muna 1893 kusvika muna1914, kunyangwe zvazvo aimboshanyira nyika ye India zvese ne nyika ye UK. [1] Zvinonzi Ghandi akazotoziwa nezvehusaruraganda paakasungirwa pachiteshi chechitima che Pietermaritzburg apinda maisabvumirwa vanhu vatema.[2]
Muna 1904, Ghandi akasangana na Kallenbach MuJerimani akanga auya ku South Africa muna 1896. Kallenbach akanga ari bhiridha. Muna 1907, Kallenbach akavaka dzimba mbiri dzakafanana nedzaivakwa nevatema asi achishandisa zvaishandisa varungu. Imba iyi yakapihwa zita rekuti 'Kraal' rinoreva danga muchirungu ne Afrikaans.
Imba yeSatyagraha yaive nedanga remhuka nepanotambirwa mutambo weTennis,asi vese vairarama hupenyu hwerunyararo hwakadzikama. Ghandi airara muimba yaive pamusoro paaikwira neladder asi iye naKallenbach vaishandisa vese imba yekubikira nekugamuchira vaenzi muimba yekutandarira. Imba yacho yaive isina musuwo inosangana,saka vaifanirwa kutanga vabuda mune imwe imba kuti vakwanise kupinda mune imwe imba. Hupenyu hwaKallenbach hwakashandurwa nemararamiro avaiita vari vaviri uyezve mari yaaishandisa iye Kallenbach pachezvake yaidamburwa kagumi pane yaaiwana. Vakabva mugore ra1909,imba yavaigara ikazogarwa nevakawanda mushure mekuzotengwa mugore ra2009 nevezvemabhizimusi vanova Voyageurs du Monde vachitengera Hurumende yeINDIA senharaunda yenyika ndokuzoigadzira kuti veruzhinji vakwanise kushanya mugore. Zvese izvi zvakaitika mugore ra2011.
Museum inochengetwa na Lauren Segal, anochengeta mamwe ma museum,zvese ne museum ye Rusaruraganda ku South Africa (Apartheid). Satyagraha zvinoreva kuti simba re chokwadi, tichitarisa ku nyunyuta murunyararo kwakatangwa na Gandhi achigara mu South Africa.


text:
Munovenga Vanhu Vasingachanamati Nemi Here?
Vaya vakabhabhatidzwa seZvapupu zvaJehovha asi pari zvino vasingachaparidzi, kana kuti vasingachawadzani nevavainamata navo, havavengwi. Asi kuti tinoedza kuvabatsira kuitira kuti vatangazve kufarira zvokunamata.
Kana munhu akaita chivi chakakura hazvirevi kuti anobva atodzingwa. Asi kana Chapupu chakabhabhatidzwa chikagara chichityora mitemo yetsika inotaurwa muBhaibheri uye chisingapfidzi tinorega kushamwaridzana naye kana kuti anotopedzisira adzingwa. Bhaibheri rinotaura zvakajeka kuti: “
Bvisai munhu akaipa pakati penyu.”
Ko kana murume akadzingwa asi mudzimai wake nevana vachiri vamwe veZvapupu zvaJehovha? Ukama hwake pakunamata nemhuri yake hunochinja, asi ukama hweropa hauchinji. Kudanana kwavanoita semurume nomudzimai uye semhuri nemaitiro avaiita zvinhu hazvichinji.
Vanhu vakadzingwa vanobvumirwa kupinda misangano nesu. Kana vachida, vanogonawo kupiwa mazano ane chokuita nekunamata nevakuru vari muungano. Chinangwa ndechokubatsira munhu kuti azovazve mumwe weZvapupu zvaJehovha. Vanhu vakadzingwa vanosiyana netsika dzakaipa uye vanoratidza kuti vanoda nemwoyo wose kurarama zvinoenderana nezvinotaurwa neBhaibheri vakasununguka kudzoka kuzova nhengo dzeungano.


text:
RICARDO Quaresma anofunga kuti shamwari yake kuPorto, Jackson Martinez, ane tarenda guru zvekuti anogona kutambira Manchester United pamwe neArsenal. Mutambi uyu, uyo akambotambira Chelsea nechikwereti, akatsanangudza Martinez – chizvarwa chekuColombia – semumwe mutambi wepamusoro pasi rose.
Martinez, uyo akwanisa kunwisa ka63 mumitambo 82 kuchikwata chekuPortugal ichi, akabuda pachena kuti anoda kubva pachapera ligi ukuwo United nemaGunners vari kuongorora nyaya iyi.
Achitaura neSportmail apo Porto yakakunda Sporting Lisbon 3-0, Quaresma akati mutambi uyu anosimbisa chero chikwata.
“Ari padanho repamusoro pavatambi vose,” akadaro Quaresma uyo akambotambira Barcelona.
“Jackson ane tarenda rakasimba zvekuti anogona kutambira zvikwata zvakawanda zviri kumaligi akasiyana. Ndiye ega iye mbune anoziva zvaanoda mune ramangwana rake, asi anokodzera kunge ane zvikwata zvizhinji zviri kumutevera”.
Martinez haana kunwisa svondo radarika asi akabatsira Cristian Tello kuti anwise gobhora rekutanga. Quaresma akawedzera kuti haana kushamiswa nezvakaitwa naMartinez panguva iyi.
“Kwatiri isu tinogara tichitamba naye, hazvisi zvitsva kwatiri,” akadaro. “Jackson inyanzvi. Hatishamiswe kana nezvaanoita. Tinogarodzidzira naye mazuva ose uye tinoziva nezvetarenda rake nematambiro ake. Chiremerera kutamba nemutambi uyu”.
Porto ine mukana wekupinda muzvikwata zvisere zvekupedzisira muChampions League zvichitevera mangange 1-1 ayakaita neFC Basel.
Uye Quaresma anofunga kuti vanogona kutamba zvepamusoro zvikavabatsira kuhwina mukombe uyo wavakahwina mugore ra2004.
“Mukana mukuru kwatiri kuti tirambe tiri mumutambo uyu uye nekufambira mberi,” akadaro.
“Tiri munhandare yedu takasimba zvikuru. Tine vatsigiri vedu vachimhanya nesu, tine zvese zvatingafunge zvingatibatsire kufambira mberi mumutambo uyu.” - MailOnline


text:
Zvinyanye
Muchidzidzo cheMasvomhu, zvinyanye (extrema) izwi rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.


text:
Humwe
Humwe kana nhimbe (cooperation or cooperator) - Munyika yeZimbabwe mumaruva, mune tsika yakatanga kare kare iyo masahwira nemhuri dzakavakidzana dzaikokana kubetserana mabasa akaita sokurima, kushakura kana kuvaka dzimba. Basa rinoitwa nevanhu vanokokwa ava ndiro rinonzi humwe. Mazuva ano, ruzhinji mumaruva runoshandisa shoko rokuti mushandirapamwe panzvimbo yeshoko rokuti humwe. Vanhu vanozvipira kushandira humwe havatarisiri kuwana mugove kubva mubasa ravanenge vaita.
Kana kuchirehwa munhu anoshandirana nevamwe mune zvakarurama vamwe vatauri vanoti humwe kana kuti mukutsirani.
- Chirovamatsa kana chikumura idoro rekutanga rinonwiwa panhimbe yekusakura munda.


text:
Zvichafamba Sei Kuti Pasi Rose Pave Nerugare?
Mhinduro yeBhaibheri
Umambo hwaMwari huchange huchitungamirirwa naKristu Jesu ndihwo huchaita kuti panyika pave nerugare, kwete zvirongwa zvinoitwa nevanhu. Ona kuti Bhaibheri rinoti chii nezvevimbiso iyi inofadza.
Mwari “
anoita kuti hondo dzigume kusvikira kumagumo enyika,” achizadzisa vimbiso yake yokuunza ‘
rugare panyika kuvanhu vaanofarira!’
—Pisarema 46:9; Ruka 2: 14, Bhaibheri Dzvene muChiShona Chanhasi.
Umambo hwaMwari huchatonga pasi rose huri kudenga. (Dhanieri 7:
14) Sezvo ichange iri hurumende imwe chete ichange ichitonga pasi rose, ichapedza urudzi uhwo hunokonzera kurwisana kwakawanda.
Jesu, Mutungamiriri weUmambo hwaMwari, anonzi “
Muchinda woRugare,” uye achava nechokwadi chokuti ‘
rugare haruzogumi.’
—Isaya 9: 6, 7.
Vanhu vanoda kugara vachirwa havazobvumirwi kurarama muUmambo uhwu, nokuti “
mweya [waMwari] unovenga munhu wose anoda zvechisimba.”
—Pisarema 11:5; Zvirevo 2:22.
Mwari anodzidzisa vanhu vake kuti vangararama sei murugare. Bhaibheri rinoti: “
Vachapfura mapakatwa avo kuti ave miromo yemagejo nemapfumo avo kuti ave zvokuchekereresa miti. Rumwe rudzi haruzosimudziri rumwe rudzi bakatwa, havazodzidzizve kurwa.”
—Isaya 2: 3, 4.
Mamiriyoni eZvapupu zvaJehovha pasi rose ari kutodzidza kubva kuna Mwari kuti angava sei nerugare. (Mateu 5:9) Kunyange tiri vemarudzi akasiyana-siyana uye tichigara munyika dzinopfuura 230, hatishandisi zvombo kurwisa vamwe vanhu.
Zvapupu zvaJehovha zviri kudzidza nzira dzinoita kuti pave norugare


text:
MAZANO OKUTI MHURI IFARE
Taura Nemwana Wako Achiri Kuyaruka—Musingaitisani Nharo
“Mwanasikana wangu akatanga kundipindura zvisina ruremekedzo paakanga ava nemakore 14. Pandaimuudza kuti, ‘Yava nguva yekudya,’ aigona kuti, ‘Ndichadya kana ndava kuda.’ Pandaimubvunza kuti apedza basa rake here, aigona kupindura kuti ‘Musandinetsa!’ Kakawanda taikwidzirana manzwi topopotedzana.”—MAKI, wokuJAPAN. *
Kana uri mubereki ane mwana ari kuyaruka, kuitisana nharo nderimwe rematambudziko akakura aunotarisana nawo semubereki, uye rinoda kuti uve nemwoyo murefu. Maria, amai vane mwana ane makore 14 vari kuBrazil vanoti, “Ndinonzwa hasha zvikuru mwanasikana wangu paanoratidza kusandiremekedza. Tinogumbuka zvokuti tinozopopotedzana.” Carmela, wokuItaly anewo dambudziko rakafanana. Anoti, “Tinogara tichiitisana nharo nemwanakomana wangu uye zvinozopedzisira zvaita kuti azvikiyire mukamuri rake.”
Nei vamwe vana vari kuyaruka vachiita sevane nharo zvikuru? Vezera ravo ndivo vanoita kuti zvidaro here? Zvingangodaro. Bhaibheri rinotaura kuti shamwari dzinogona kuita kuti munhu aite zvakanaka kana kuti zvakaipa. (Zvirevo 13:20; 1 VaKorinde 15:33) Uyewo, zvinovaraidza zvakawanda zvinofarirwa nevechiduku mazuva ano zvinokurudzira kupandukira uye kusaremekedza.
Asi pane zvimwewo zvinofanira kufungwa nezvazvo, uye hazvina kuoma kuzvigadzirisa kana ukangonzwisisa kuti zvinoita kuti mwana wako ari mumakore okuyaruka aite sei. Chimboona mimwe mienzaniso.
KUKURA ‘MUSIMBA ROKUFUNGA’
Muapostora Pauro akanyora kuti: “Pandaiva mucheche, ndaitaura somucheche, ndaifunga somucheche, ndairangarira somucheche; asi zvino zvandava murume, ndakarega miitiro youcheche.” (1 VaKorinde 13:11) Mashoko aPauro anoratidza kuti mafungiro anoita vana akasiyana neevanhu vakuru. Sei?
Zviri nyore kuti vana vangobvuma zvose zvose. Asi vanhu vakuru vanowanzokwanisa kunzwisisa zvinhu zvisiri pachena uye vanonyatsofungisisa pavanenge vachida kusarudza. Somuenzaniso, vanhu vakuru vanofunga zvakanakira chimwe chinhu kana kuti zvachakaipira, uye kuti zvavanoita zvichaita kuti vamwe vaite sei. Vanogona kunge vakatojaira kufunga saizvozvo. Asi vana vari kuyaruka vachiri kutotanga kudzidza kufunga saizvozvo.
Bhaibheri rinokurudzira vechiduku kuti vakudziridze ‘mano avo okufunga.’ (Zvirevo 1:4) Rinotokurudzira vaKristu vose kuti vashandise ‘simba ravo rokufunga.’ (VaRoma 12:1, 2; VaHebheru 5:14) Dzimwe nguva mano okufunga emwana wenyu ari kuyaruka anogona kuita kuti aite nharo nemi, kunyange panyaya inenge ichiita sediki. Kana kuti anogona kutaura mafungiro anonyatsoratidza kuti haana kururama. (Zvirevo 14:12) Kana zvadaro ungakurukura sei naye musingaiti nharo?
EDZA IZVI: Funga nezvokuti mwana wako angangova ari kudzidzira kushandisa mano ake okufunga, uye anogona kunge asina kutomboomerera pane zvaanofunga. Kuti uone zvaanonyatsofunga, tanga wamurumbidza nekushandisa kwaanoita mano ake okufunga. (“Ndinofarira mafungiro aunoita, kunyange zvazvo ndisingabvumirani nezvese zvaunosarudza.”) Ibva wamubatsira kuongorora mafungiro ake. (“Unofunga kuti zvawataura zvinoshanda nguva dzose here?”) Unogona kushamisika kuona mwana wako achiongororazve zvaanenge afunga uye achizvigadzirisa.
Unofanira kungwarira kuti paunokurukura nemwana wako usafunga kuti unotofanira kumuratidza kuti mafungiro ako chete ndiwo akarurama. Kunyange kana akaita seasingabvumirani nezvaunotaura, mwana wako anogona kutobatsirwa zvakanyanya zvausingambofungidziri nekukurukura kwamunenge maita. Usazoshamisika kuona mwana wako achinja mafungiro ake, ava kutotora pfungwa dzawakataura kuita sedzake.
“Dzimwe nguva ndaimboitisana nharo nemwanakomana wangu pazvinhu zvidiki-diki, zvakadai sokuti tisapambadza zvinhu uye kuti asadenha hanzvadzi yake. Asi kakawanda airatidza kuti aida kuti ndimubvunze zvaaifunga uye kuti ndimuratidze kuti ndaimunzwisisa, ndotaura mashoko akadai sokuti, ‘Hoo, ndiyo nyaya yacho’ kana kuti ‘Hoo, ndizvo zvauri kufunga.’ Iye zvino ndava kuona kuti dai ndaingotaura mashoko akadaro, pamwe tingadai tisina kuitisana nharo kakawanda.”—Kenji, wokuJapan.
KUDZIDZA KUVA MUNHU ANOZVIMIRIRIRA
Chinhu chikuru pakurera mwana achiri kuyaruka ndechokumubatsira kuti azokwanisa kurarama achizvimiririra kana akura. (Genesisi 2:24) Izvozvo zvinosanganisira kudzidza kuti anofanira kuva munhu akaita sei, kureva unhu hwake, zvaanotenda pamwe netsika dzaanofanira kuva nadzo. Kana akasangana nemuedzo wokuita zvakaipa, wechiduku anenge atosarudza mararamiro aanofanira kuita haangofungi nezvezvichazoitika chete. Asiwo achazvibvunza kuti: ‘Ndiri munhu akaita sei? Ndezvipi zvandinokoshesa? Munhu anokoshesa zvakafanana nezvandinokoshesa aizoita sei mumamiriro ezvinhu akadai?’—2 Petro 3:11.
Bhaibheri rinotiudza nezvaJosefa, murume wechiduku uyo aiziva kuti anofanira kuva munhu akaita sei. Paakanyengetedzwa zvakasimba nemudzimai waPotifari kuti arare naye, Josefa akapindura kuti: “Ndingaita seiko chinhu ichi chakaipa kwazvo, nditadzire Mwari?” (Genesisi 39:9) Kunyange zvazvo vaIsraeri vakanga vasati vapiwa mutemo wairambidza ufeve, Josefa akaziva maonero aMwari panyaya yacho. Uyewo, mashoko ekuti “ndingaita seiko,” anoratidza kuti Josefa akaita kuti maonero aJehovha ave maonero ake, achiziva kuti anofanira kuva munhu akaita sei.—VaEfeso 5:1.
Mwana wako achiri kuyaruka achiri kudzidzawo kuti anofanira kuva munhu akaita sei. Izvozvo zvakanaka nokuti zvichaita kuti adzidze kukunda miedzo inobva kune vezera rake, achigona kuzvimiririra. (Zvirevo 1:10-15) Asiwo kudzidza kwake kuzvimiririra uku kungaita kuti ade kumisidzana newe. Ungaita sei kana izvi zvikaitika?
EDZA IZVI: Pane kuti muitisane nharo, chingodzokorora pfungwa yake. (“Rega ndione kuti ndanyatsonzwisisa here. Wati . . . ”) Chimubvunza mibvunzo. (“Chii chinoita kuti ufunge saizvozvo?” kana kuti “Chii chakaita kuti usarudze izvozvo?”) Ita kuti mwana wako ataure. Murege atsanangure nei achifunga kuti pfungwa yake yakarurama. Kana mafungiro enyu akangosiyana pamusana pekuti munofarira zvakasiyana uye kana mwana wako asiri kusarudza zvakaipa, ratidza kuti unoremekedza maonero ake, kunyange kana usinganyatsobvumirani nawo.
Nyaya yekuziva kuti unofanira kuva munhu akaita sei uye yokudzidza kuzvimiririra inongoitika kumunhu wose uye zvinotobatsira. Bhaibheri rinototi vaKristu havafaniri kuita sevana vaduku ‘vanongokandwa kwose kwose sokunge vanokandwa nemafungu uye vachitakurirwa kuno nokoko nemhepo yose yokudzidzisa.’ (VaEfeso 4:14) Saka bvumira uye itokurudzira mwana wako kuti adzidze kuva munhu akazvimiririra uye anoziva kuti anofanira kuva munhu akaita sei.
“Pandinoratidza vanasikana vangu kuti ndinoda kuvateerera, zvinoita kuti vadewo kuteerera zvandinofunga, kunyange kana zvakasiyana nemafungiro avo. Ndinongwarira kuti ndisavamanikidza kubvuma kuti vave nemafungiro angu asi kuti vave vanhu vakazvimiririra.”—Ivana, wokuCzech Republic.
USACHINJA-CHINJA ZVAUNENGE WATAURA, ASI IVA ANONZWISISA
Kungofanana nezvinoita vana vadiki, vamwe vana vari kuyaruka vakaona kuti kana vakaramba vachitaura nezvechimwe chinhu, vabereki vavo vanosvika pakuneta. Kana izvozvo zvichigaroitika mumba menyu, unofanira kungwarira. Kunyange zvazvo kukanda mapfumo pasi kuchiwanzoita kuti nyaya yacho imbopera kwenguva diki, izvozvo zvinodzidzisa mwana wako kuti kuita nharo ndiko kunoita kuti awane zvaanoda. Dambudziko racho ringapedzwa sei? Tevedzera zano raJesu rokuti: “Shoko renyu rokuti Hungu ngaringova Hungu, Aiwa wenyu, Aiwa.” (Mateu 5:37) Vana vari kuyaruka havazowanzoiti nharo newe kana vachiziva kuti hungu wako ndihungu.
Asi unofanirawo kuva munhu anonzwisisa. Bvumira mwana wako kuti atsanangure, zvakadai sokuti nei achifunga kuti nguva yamakamuti ndiyo yaanofanira kunge ava kumba ichifanira kuchinjwa dzimwe nguva. Kana ukadaro, unenge usiri kungobvuma nekuti aramba achitaura asi unenge uchitevedzera zano remuBhaibheri rokuti: “Kunzwisisa kwenyu ngakuzivikanwe.”—VaFiripi 4:5.
EDZA IZVI: Kurukurai semhuri kuti munhu wose anofanira kunge asvika kumba nguvai uye mimwe mitemo yepamba inotarisirwa kuti vana vatevedzere. Ratidza kuti unoda kuteerera uye kufunga nezvezvinhu zvose usati waita chisarudzo. Vamwe Baba vokuBrazil vanonzi Roberto vanoti, “Vana vari kuyaruka vanofanira kuona kuti vabereki vavo vanoda kubvuma chikumbiro kana chisingapesani nezvinotaurwa neBhaibheri.”
Ichokwadi kuti hapana mubereki asingatadzi. Bhaibheri rinoti: “Tose tinokanganisa kazhinji.” (Jakobho 3:2) Kana ukaona kuti ungangova wakonzeresa kuti muitisane nharo, usazeza kukumbira mwana wako ruregerero. Kubvuma zvaunenge wakanganisa kunoita kuti uve muenzaniso wakanaka wekuzvininipisa uye kuchaita kuti mwana wako azoitawo zvakafanana.
“Ndakakumbira mwanakomana wangu ruregerero pandakanga ndadzikama, ndisisina kugumbuka pashure pokuitisana nharo naye. Izvozvo zvakamubatsira kuti adzikame uye zvakaita kuti zvive nyore kuti anditeerere.”—Kenji, wokuJapan.
^ ndima 3 Mazita ari munyaya ino akachinjwa.
ZVIBVUNZE KUTI . . .
Zvii zvandingangova ndiri kuita, zviri kuita kuti mwana wangu ari kuyaruka aite nharo neni?
Ndingashandisa sei mashoko ari munyaya ino kuti ndinzwisise mwana wangu zviri nani?
Ndingaita sei kuti ndigone kukurukura nemwana wangu tisingaitisani nharo?


text:
Ganda
Ganda (Race in English) zvinotaura boka revanhu vane:
- Ruvara rweganda rwakada kufanana.
- Tsika nemagariro zvinoda kufanana.
- Vane madzitateguru vakabva kudunhu rimwe kana matunhu ari pedyo napedyo.
Kupiwa kweZita[chinja | edit source]
Zita iri rokuti ganda ratorwa richibva pashoko rokuti Rusarura Ganda (Racism) kunova kusarurana kunoita vanhu zvichienderana nokuti mumwe ane ganda rakaita sei - Black, Brown, White, Beige, Yellow zvichongodaro.
Mapoka eGanda anonyanya kutaurwa ndeanotevera:
Arab - vakagara kuMiddle East neNorth Africa.
White - Varungu


text:
WASHINGTON—
Muparamende makandiranwa makobvu nematete nhengo dzeparamende dzichibvunza gurukota rezvemitemo, VaEmmerson Mnangagwa, pamire hurumende panyaya yekupambwa kwemurwiri wekodzero dzevanhu, VaItai Dzamara.
VaMnangagwa, avo vanova zvakare mutevedzeri wekutanga wemutungamiri wenyika, vati vari kushushukanawo nekushaikwa kwaVaDzamara.
VaMnangagwa vati mutemo uchashandiswa zvakadzama pakuranga vakapamba VaDzamara.
Mutauriri vemapurisa, Amai Charity Charamba, vanoti vari kuferefeta nyaya iyi.
Pamboita runyerekupe rwekuti VaDzamara vange vari mumaoko emapurisa kuHarare Central Police Station.
Asi gweta raVaDzamara, VaCharles Kwaramba, vati mapurisa avaudza kuti vachiri mubishi kutsvaga VaDzamara.
VaDzamara vakapambwa neMuvhuro muGlen View nevanhu vaive mumotokari yemhando yeIsuzu.
Hurukuro naVaCharles Kwaramba


text:
Rudunhumwe
Muzvidzidzo zvinoti: taranyika; jekanyika; fundoyetsimba, rudunhumwe (universe) izwi rinodudza kuhwerengedzwa kwezvinhu zvose zvakasikwa zvikurusei zvinozivikanwa. Rudunhumwe runobata nokusanganisira: sebhe dzose (matter kuEnglish); simba; nyeredzi; nyenyedzi; nguva nemukaha wechadenga.
Kupiwa kwezita[chinja | edit source]
Zita iri rapiwa richicherechedza kuti icho chinonzi Universe kuEnglish idunhu rimwe rine mamwewo matunhu anopatsanurwa mariri. Nyangwe zvaro rine zvikamu zvizhinji nemapoka mazhinji, rudunhumwe idunhu rimwe rine mitemo yaro, nekudyidzana kwezvinhu zvirimo. Iko kudyidzana kwezvinhu murudunhumwe hakusati kwapera kuongororwa nyangwe naivo ana mazvikokota vanofunda chikamu chemitumbi iri pamukaha wechadenga; kana nemiganhu yerudunhumwe hapana chaiye anoziva kuti inogumira kupi.
Chakakosha pakupiwa kwezita iri ndiko: kugonawo kutaura nerurimi rwedu zvinhu zvikuru, zvinoshamisa, zvisina mukare wakamboona akatizuwira kuti kwakadai kumatenga kuziyenda-nakuenda uko.
Rudunhumwe runobatawo nyika ino yatinorarama pairi nemukaha wechadenga chatinoona zuva nenyeredzi, kunova ndiko kunobhururuka chitundumusere.


text:
Chisuvi chemvura
Muchidzidzo cheTaranyika, chisuvi chemvura (watershed in English) zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana. Nokumwe kutaura nzvimbo yakakwirira inopatsanura nzizi inonzi muzanda.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: rwizi Mazowe; rwizi Munyati; rwizi Hunyani dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.


text:
Unofanira Kuranga Sei Vana Vako?
“Ndakanga ndisisakwanisi kuva nemwoyo murefu, ndichiteerera ruzha rwemota dzose dzaipfuura. Aka kakanga kava kechitatu Jordan achinonoka kudzoka kumba. Ndakanetseka kuti, ‘Zvino aripi? Pane zvaitika kwaari here? Anombova nebasa nazvo here kuti tiri kunetseka?’ Paakazosvika ndakanga ndava kutoda kuputika nehasha.”—GEORGE.
“Mwanasikana wangu akazhamba zvakandivhundutsa. Ndakatendeuka ndokuona akabata musoro achichema. Kahanzvadzi kake kane makore mana kakanga kamurova.”—NICOLE.
“‘Handina kumboba rin’i. Ndangoiwanawo!’ akadaro Natalie, mwanasikana wedu ane makore 6, maziso ake mahombe achiratidza kuti akanga asina mhosva. Kuramba kwaaiita kwakatirwadza zvokuti takasvimha misodzi. Taiziva kuti ainyepa.”—STEPHEN.
KANA uri mubereki, zvataurwa mumashoko ekutanga enyaya ino zvakamboitikawo kwauri here? Pazvinoitika, unombonetseka here kana uchifanira kuranga mwana wako kana kuti womuranga sei? Zvakaipa here kuranga vana vako?
CHIRANGO CHII?
MuBhaibheri shoko rakashandurwa kuti chirango rinoreva zvinopfuura kurwadzisa anenge akanganisa. Kuranga kunonyanya kureva kurayiridza, kudzidzisa uye kururamisa. Shoko racho harimborevi kubata munhu zvisina kunaka kana kuita utsinye.—Zvirevo 4:1, 2.
Kuranga kunoita mubereki kungafananidzwa nekurima. Murimi anogadzira ivhu, anodiridza chirimwa, anochiisira manyowa, uye anochidzivirira patupukanana nemasora. Chirimwa chacho pachinenge chichikura, murimi angafanira kuchichekerera kuitira kuti chirambe chichikura zvakanaka. Murimi anoziva kuti pane zvakawanda zvaanofanira kuita nemazvo kuti chirimwa chake chive neutano. Saizvozvowo vabereki vanotarisira vana vavo nenzira dzakawanda. Asi dzimwe nguva vanofanira kuranga, uye kungofanana nekuchekerera chirimwa, kuranga kunobatsira pakururamisa vana vachiri vaduku uye kunovabatsira kuti vakure zvakanaka. Zvisinei murimi anofanira kuchekerera chirimwa nemazvo nekuti kana akasadaro chinogona kukanganisika zvachose. Saizvozvowo vabereki vanofanira kuranga vana nerudo uye nekungwarira.
Mwari anotaurwa muBhaibheri, Jehovha, anoratidza vabereki muenzaniso wakanaka panyaya iyi. Kuranga kwaanoita vanamati vake vanoteerera vepanyika kunonyatsoshanda uye kwakanaka zvokuti vanosvika ‘pakuda kurangwa.’ (Zvirevo 12:1) Vano“batisisa kurangwa” uye ‘havakuregedzi.’ (Zvirevo 4:13) Unogona kubatsira mwana wako kubvuma chirango nokunyatsotevedzera zvinoitwa naJehovha: Kuranga kwake kunoratidza (1) rudo, (2) kunzwisisa, uye (3) hakuchinji.
CHIRANGO CHINORATIDZA RUDO
Rudo ndirwo runoita kuti Mwari arange vanhu. Bhaibheri rinoti: “Jehovha anotsiura waanoda, sokutsiura kunoita baba mwanakomana wavanofarira.” (Zvirevo 3:12) Uyewo, Jehovha “ane ngoni nenyasha, anononoka kutsamwa.” (Eksodho 34:6) Nokudaro, Jehovha haamboiti utsinye. Haamboiti zvakadai sekutaura nehasha, kugara achishora, kana kutsvinya zvinorwadza, izvo “zvinobaya sezvinoita bakatwa.”—Zvirevo 12:18.
Ichokwadi kuti vabereki havakwanisi kunyatsotevedzera muenzaniso waMwari wakakwana wekuzvidzora. Dzimwe nguva munogona kunzwa sokuti hamuchakwanisi kuramba muine mwoyo murefu, asi pazvinenge zvakaoma kudaro garai muchiyeuka kuti kakawanda chirango chinopiwa munhu akatsamwa chinova cheudzvinyiriri, chakanyanyisa, chisingabatsiri uye chisina kukodzera. Chinongova kutadza kuzvidzora.
Ukuwo kana ukaranga nenzira yerudo uye uchizvidzora, unogona kubudirira. Ona zvakaitwa naGeorge naNicole, vambotaurwa kwokutanga.
“Jordan paakazosvika, ini nemudzimai wangu tainge tagumbuka zvikuru, asi takazvidzora pataiteerera achitsanangura. Takasarudza kuzokurukura mangwana acho mangwanani sezvo hwakanga hwava usiku. Takanyengetera pamwe chete ndokuenda kunorara. Zuva rakatevera racho tainge tadzikama zvokuti taikwanisa kukurukura nyaya yacho uye kusvika pamwoyo wemwanakomana wedu. Akabvuma kutevedzera mitemo yatakamupa uye akabvuma zvaakanga akanganisa. Takaona kuti kukurumidza kuita zvinhu makagumbuka hakubatsiri. Pataitanga tateerera, zvinhu zvaiwanzofamba zvakanaka.”—George.
“Ndakagumbuka zvikuru pandakaona kukuvadzwa kwakanga kwaitwa mwanasikana wangu nekahanzvadzi kake. Pane kuti ndikurumidze kugadzirisa nyaya yacho, ndakamuti aende mumba make nokuti ndakanga ndakanyanya kutsamwa zvokuti ndaisagona kusarudza zvakanaka. Pave paya, ndadzikama, ndakamutsanangurira kuti kuita chisimba hakubvumirwi ndokubva ndamuratidza kukuvadza kwaakanga aita sisi vake. Izvi zvakanyatsoshanda kwaari. Akakumbira sisi vake ruregerero ndokuvambundira.”— Nicole.
Nguva dzose rudo ndirwo runoita kuti chirango chipiwe zvakanaka kunyange kana chichisanganisira kurwadzisa.
CHIRANGO CHINORATIDZA KUNZWISISA
Chirango chaJehovha chinopiwa “zvakakodzera” nguva dzose. (Jeremiya 30:11; 46:28) Anofunga zvese zvinobatanidzwa, kusanganisira zvisiri pachena. Vabereki vangadarowo sei? Stephen ambotaurwa kwekutanga anotsanangura kuti: “Kunyange zvazvo takarwadziwa uye taisanzwisisa kuti nei Natalie airamba nyaya yerin’i, takaedza kufunga nezvezera uye mano ake.”
Murume waNicole, Robert anoedzawo kufunga zvose zvinenge zvichibatanidzwa. Vana pavanoita misikanzwa, anoramba achizvibvunza kuti: ‘Izvi zvangoitikawo here kana kuti katova katsika? Mwana uyu akaneta kana kuti ari kurwara here? Unhu hwaari kuratidza huri kuratidza rimwe dambudziko here?’
Vabereki vanonzwisisa vanozivawo kuti vana vakasiyana nevanhu vakuru. Muapostora wechiKristu Pauro akabvumirana nechokwadi ichocho paakanyora kuti: “Pandaiva mucheche, ndaitaura somucheche, ndaifunga somucheche.” (1 VaKorinde 13:11) Robert anoti: “Chimwe chinhu chinondibatsira kuti ndisazonyanyisa asi ndiratidze kunzwisisa kufunga zvandaiita pandaiva mudiki.”
Zvinokosha kuti uve nemwero pane zvaunotarisira asi usingapembedzi zviito kana kuti unhu hwakaipa. Kufunga zvinogonekwa nemwana wako uye zvaasingakwanisi, nezvimwewo zvinenge zvichibatanidzwa kuchaita kuti urange mwana zvine mwero uye zvinoratidza kunzwisisa.
CHIRANGO CHISINGACHINJI
Maraki 3:6 inoti: ‘Ndini Jehovha; handichinji.’ Vashumiri vaMwari vanovimba nechokwadi ichi uye kuziva izvi kunoita kuti vanzwe vakachengeteka. Vana vanodawo chirango chisingachinji kuti vazive zvokuita. Kana mitemo yako ichichinja zvichienderana nokuti uri kunzwa sei, mwana wako anogona kuvhiringidzika kana kugumbuka.
Yeuka kuti Jesu akati: “Shoko renyu rokuti Hungu ngaringova Hungu, Aiwa wenyu, Aiwa.” Mashoko iwayo anonyatsoshanda pakurera vana. (Mateu 5:37) Nyatsofunga usati wataura chirango chausingazopi. Kana ukayambira mwana wako kuti uchamuranga neimwe nzira kana akasateerera, ibva waita saizvozvo.
Vabereki vanofanira kukurukurirana zvakanaka kuti vape chirango chisingachinji. Robert anotsanangura kuti: “Kana ndikaziva kuti vana vedu vaita kuti ndivabvumire kuita zvavarambidzwa nemudzimai wangu, ndinochinja ndotsigira mudzimai wangu.” Kana vabereki vasingabvumirani kuti vogadzirisa sei imwe nyaya, zvakanaka kuti vakurukure vari voga vobvumirana.
CHIRANGO CHINOKOSHA
Kana ukatevedzera marangiro aJehovha erudo, anoratidza kunzwisisa uye asingachinji, unogona kuva nechokwadi kuti zvaunoita zvichabatsira vana vako. Kuvatungamirira kwaunoita nerudo kuchabatsira vana vako kuti vakure kuva vanhu vanoziva zvavanoita uye vane mwero. Bhaibheri rinoti: “Rovedza mukomana maererano nenzira yakamukodzera; kunyange paanokwegura haazotsauki pairi.”—Zvirevo 22:6.


text:
Rurama (pimanyika)
Muchidzidzo chePimanyika kururama (Right angled, normal) izita rapiwa kutsangangudza mitsetse inosangana pamukwava ne90o. Iri zita rapiwa kubatsira kuti titaure muchidumbu. Apa kufananidza kutaura kuri kuEnglish kunonzi the wall is normal to the floor - zvinoreva kuti madziro anosangana nepasi pamukwava une gonya re 90o.
Nokutaura uku, right angled triangle inenge yave kunzi gonyanhatu yakarurama.
Shoko rokuti kururama (doing straight, direct) rinoreva kuenda nenzira yakati twasu isina kutsveyama.


text:
Kukombodza (migodhi)
Shoko rokuti kukombodza (beneficiation or value addition) rinotaura pamusoro pemhindu dzose dzinoitwa dzokuvandurira chitofu chinobva kumigodhi kuti chisvike apo chinozokwaniswa kubikwa chichinyautswa mumabhaera emoto. Mhindu idzi dzine chinangwa chokupatsanura dombo rine muchegwa une mari nedombo mambara risina mari. Izvi zvinenge zvakapangama nokuti dombo rinozonobikwa mubhaera ndeiro rinenge rine muchegwa wemari kunyanya kwete imwe mbwizhu yose isina chiguro kana chimuko pairi. Izvi zvinoita kuti kambani dzisarasikirwa nemari kutenga magetsi achibikiswa dombo mambara.
Mhindu dzinoitwa dzinosanganisira: kutsemura kana kubanda mabwe nemhandamabwe, kugaya mabwe nezvigayo zvine mabhora esimbi, kupatsanura mambara nemuchegwa wemari, nokukokorodza muchegwa wemari.
Shoko rokuti kukombodzwa rinokwaniswa kushandawo kutsanangurwa zviri kurongwa muZimbabwe kuti ngoda ivezwe nokukwenenzwerwa muZimbabwe. Izvi zvinoita kuti ngoda iyevedze kuvatengi yave kupenya, saka inenge yave kuchizotengeswa kunyika dzokunze nomutengo wepamusoro. Kana ngoda isina kuvezwa sezvizvi, ingori dombo rakabva pasi pemugodhi mutengo pacarat unenge uri pasi. Kukombodza zviwanikwa zveZimbabwe munyika imomo zvinobatsira kuwanisa vanhu mabasa pane kupa vekunze mabasa mamwechetewo.
Tiri ipapa ndipo panokosherewo kuti zvirimwa zvakaita sana donje zvinge zvichitengeswa ava machira kwete kutengesa mabhero edonje. Chisina kukombodzwa hachina mari inodarika icho chakakombodzwa - kuEnglish ndiyo inonzi beneficiation or value-addition.
Kurerutsa Mutauro[chinja | edit source]
Shoko rokuti kukombodzwa rinotodzana nerekuti kukomborera rinoreva kuitira zvakarurama, zvinofadza, zvinopfumisa panyama kana pamweya. Nenzira imwe, chiro chinenge chakombodzwa chinenge chapfuma pamutengo wacho uye chapfumisawo nyika nevanochishanda kuti chikombodzwe. Mutengo wacho pa tonne kana pachiyero chipi chingashandiswa unotarisirwa kukwira kwete kuderera.
Panokombodzwa chiro panoitwa zvimwe zvisina hukoshi hwepamusoro zvinopatsanurwa kubva kune zvakakosha zvichiraswa kana kutengeswa sechimwe chibereko chinoshandawo chiri choga. Zvinoraswa tingazvifananidza nedemhe rakomborwa zvemukati zvakakosha iro rakasara rava demhe.


text:
NYAYA IRI PAKAVHA | SEI ZVAKAIPA ZVICHIITIKA KUVANHU VAKANAKA?
Zvakaipa Zvatekeshera!
Smita * aiva nemakore 35 okuberekwa, aigara muguta reDhaka, muBangladesh uye aizivikanwa nokuva nerudo uye kuva nehanya nevamwe. Vanhu vaimuziva semudzimai wechiduku aifara, aishanda nesimba, uye aida kubatsira vamwe kuziva zvaakadzidza nezvaMwari. Vemumhuri yake neshamwari vakavhunduka paakangorwara ndokufa pasati pambopera vhiki!
James nemudzimai wake avo vaiva mumakore ekuma30, vaivawo neunhu hwakafanana nehwaiva naSmita. Pane imwe nguva mukupera kwechirimo, vakashanyira shamwari dzavo kunyika dzekumadokero muUnited States. Havana kuzombodzokazve kumba kwavo kuNew York. Vakafa mutsaona yemotokari, zvikaita kuti pave nevende rakakura kuhama neshamwari uye kune vavaishanda navo.
Hazvidi hazvo kuti utsanangurirwe kuti uipi nekutambura zvatekeshera. Hondo dzinouraya vanhuwo zvavo uye masoja. Kuparwa kwemhosva uye chisimba zvinoitika kuvanhu vasina mhosva. Tsaona dzinouraya uye zvirwere zvinoremadza zvinowira vanhu pasinei nezera kana zvavari. Njodzi dzinongoitika dzega dzinotsvaira vanhu vakawanda. Rusaruro uye udzvinyiriri zvakapararira. Pamwe zvakamboitikawo kwauri.
Hazvishamisi kuti vanhu vabvunze mibvunzo yakaita seiyi:
Nei zvakaipa zvichiitika kuvanhu vakanaka?
Mwari ndiye ari kuzvikonzera here?
Matambudziko anongoitika ega here kana kuti anokonzerwa nevanhu?
Munhu anotambura nemhaka yezvaakaita kare asati aberekwazve mune mumwe muviri here?
Kana kuina Mwari wemasimbaose, nei asingadziviriri vanhu vakanaka pamatambudziko?
Kutambura neuipi zvichazombopera here?
Kuti tipindure mibvunzo iyi, tinofanira kuziva zvinhu zviviri zvinotevera: Nei zvakaipa zvichiitika, uye Mwari achaitei?
^ ndima 3 Mazita akachinjwa.


text:
Nhau 90: Nomukadzi Patsime
Jesu azorora pedyo netsime muSamaria. Vadzidzi vake vandotenga zvokudya mutaundi. Jesu ari kutaura kumukadzi auya kuzochera mvura. Anoti kwaari: 'Ndipeiwo mvura yokunwa.'
Ikoku kunoshamisa kwazvo mukadziyo. Unoziva kuti nei here? Nokuti Jesu muJudha, uye iye muSamaria. Uye vaJudha vazhinjisa havadi vaSamaria. Havangatongotauri kwavari! Asi Jesu anoda marudzi ose avanhu. Saka anoti: 'Dai waiziva kuti ndiani aikukumbira mvura yokunwa, waizomukumbira uye iye aizokupa mvura inopa upenyu.'
'Ishe,' mudzimai anodaro, 'tsime rakadzama, uye hamuna kunyange bhakidhi. Mungawanepiko mvura iyi inopa upenyu?'
Jesu anoti: 'Kana ukanwa mvura inobva mutsime iri uchanzwazve nyota.' 'Asi mvura yandichapa inogona kuita kuti munhu ararame nokusingaperi.'
Mukadzi anoti: 'Ishe, ndipei mvura iyi! Ipapo handichazotongonzwizve nyota. Uye handizofaniri kuuya pano kuzocherazve mvura.'
Mukadzi anofunga kuti Jesu ari kutaura nezvemvura chaiyoiyo. Asi ari kutaura nezvezvokwadi inoreva nezvaMwari noumambo hwake. Zvokwadi iyi yakaita semvura inopa upenyu. Inogona kupa munhu upenyu husingaperi.
Zvino Jesu anoudza mukadzi kuti: 'Indodana murume wako ugodzoka.'
'Handina murume,' anopindura kudaro. 'Wapindura zvakarurama,' Jesu anodaro. 'Asi wakava navarume vashanu, uye murume waunogara naye zvino haaziri murume wako.'
Mukadziyo anoshamiswa, nokuti ikoku kose ichokwadi. Jesu akaziva sei zvinhu izvi? Hungu, nokuti Jesu ndiye Akapikirwa akatumwa naMwari, saka Mwari anomupa mashoko aya.
Panguvana ino vadzidzi vaJesu vanodzoka, uye vanoshamiswa kuti Jesu ari kutaura kumukadzi weSamaria.
Tinodzidzeiko muna ikoku kose? Kunoratidza kuti Jesu anomutsa kuvanhu vamarudzi ose. Saka tinofanirawo kudaro. Hatifaniri kufunga kuti vamwe vanhu vakaipa nokuti bedzi ndevorumwe rudzi. Jesu anoda kuti vanhu vose vazive zvokwadi inotungamirira kuupenyu husingaperi. Nesuwo tinofanira kuda kubetsera vanhu kudzidza zvokwadi.
Johane 4:5-43; 17:3.
Mibvunzo
- Nei Jesu amira pedyo netsime riri muSamaria, uye ari kutii kumukadzi aripo?
- Nei mukadzi wacho ashamiswa, Jesu anotii kwaari, uye nei?
- Mukadzi wacho anofunga kuti Jesu ari kutaura pamusoro pemvura yorudzii, asi ari kureva mvura ipi chaizvoizvo?
- Nei mukadzi wacho ashamiswa nezvinozivikanwa naJesu pamusoro pake, uye akawana sei mashoko aya?
- Tingadzidza zvidzidzoi munhoroondo yomukadzi ari patsime?
Mibvunzo yokuwedzera
- Verenga Johane 4:5-43.
Tichitevera muenzaniso waJesu, tinofanira kuratidza mafungiro api kuvanhu vemamwe marudzi kana kuti vanobva kwakasiyana nesu? (Joh. 4:9; 1 VaK. 9:22; 1 Tim. 2:3, 4; Tito 2:11)
Zvikomborero zvipi zvokunamata zvinowanikwa nomunhu anova mudzidzi waJesu? (Joh. 4:14; Isa. 58:11; 2 VaK. 4:16)
Tingaratidza sei kuonga kwakafanana nokuya kwomukadzi wokuSamaria, aida zvikuru kuudza vamwe zvaakanga adzidza? (Joh. 4:7, 28; Mat. 6:33; Ruka 10:40-42)


text:
Nhau 94: Anoda Vana Vaduku
Tarira Jesu akagumbatira kakomana. Ungaziva kuti Jesu anotarisira zvomenemene vaduku. Varume vanoona vaapostora vake. Jesu ari kutii kwavari? Ngatiwanei.
Jesu navaapostora vake vachangobva kudzoka parwendo rurefu. Munziramo vaapostora vakava nepokanidzano pakati pavo vamene. Nokudaro pashure porwendo Jesu anovabvunza kuti: ‘Mave muchipokanidzana pamsoro pei panzira? Asi anobvunza mubvunzo kuti agoona kana vaapostora vangamuzivisa.
Vaapostora havapinduri, nokuti panzira vaipokanidzana pamsoro pokuti ndiani ari mukurusa. Vamwe vaapostora vanoda kuva vanokosha kupinda vamwe. Jesu achavaudza sei kuti hakuna kururama kuda kuva mukurusa?
Anodana kakomana, anokamisa pamberi pavo vose. Ipapo ndokuti kuna vadzidzi vake: ‘Ndinoda kuti muzive izvi zvechokwadi, Kutoti mukachinja ndokuva savana vaduku, hamungatongopindi muumambo hwaMwari. Munhu mukuru muumambo ndiye anova somwana uyu.’ Unoziva here kuti nei Jesu akataura izvi?
Eya, vana vadukusa havanetsekani pamsoro pokuva mukuru zvikuru kana anokosha zvikuru kupinda vamwe. Nokudaro vaapostora vanofanira kudzidza sevana nenzira iyi ndokusapokanidzana pamsoro pokuva mukuru kana kuti anokosha.
Pane dzimwewo nguva, apo Jesu anoratidzira kuti anotarisira zvikuru sei vana vaduku. Mwedzi mishoma gare gare vamwe vanhu vanounza vana vavo kuzoona Jesu. Vaapostora vanoedza kuvadzivisa. Asi Jesu anoudza vaapostora vake kuti: ‘Regai vana vauye kwandiri, uye musavadzivise, nokuti umambo hwaMwari ndohwavanhu vakadai saivo.’ Ipapo Jesu anombundira vana, ndokuvakomborera. Hakuzati kwakanaka here kuziva kuti Jesu anoda vana vaduku?
Mateo 18:1-4; 19:13-15; Marko 9:33-37; 10:13-16.
Mibvunzo
- Vaapostora vari kuitirana nharo dzei pavanenge vachidzoka kubva parwendo rurefu?
- Nei Jesu achidana mwana muduku omumisa pakati pevaapostora vake?
- Vaapostora vanofanira kudzidza kuva sevana munzira ipi?
- Mwedzi mishomanana gare gare, Jesu anoratidza sei kuti anoda vana?
Mibvunzo yokuwedzera
- Verenga Mateo 18:1-4.
Nei Jesu akashandisa mienzaniso pakudzidzisa? (Mat. 13:34, 36; Marko 4:33, 34)
- Verenga Mateo 19:13-15.
Tinofanira kutevedzera unhu hupi hwevana vaduku kana tichizowana zvikomborero zvoUmambo? (Pis. 25:9; 138:6; 1 VaK. 14:20)
- Verenga Marko 9:33-37.
Jesu akadzidzisei vadzidzi vake pamusoro pokuda nzvimbo dzakakurumbira? (Marko 9:35; Mat. 20:25, 26; VaG. 6:3; VaF. 2:5-8)
- Verenga Marko 10:13-16.
Jesu akanga ari munhu akasununguka zvakadini, uye vakuru vechiKristu vangadzidzei pamuenzaniso wake? (Marko 6:30-34; VaF. 2:1-4; 1 Tim. 4:12)


text:
Matambudziko Emari Uye Zvikwereti
—Bhaibheri Rinogona Kubatsira Here?
Mhinduro yeBhaibheri
Hongu. Mazano mana aya anodzidziswa neBhaibheri anogona kukubatsira paunosangana nematambudziko emari uye zvikwereti:
Gara waronga kuti uchashandisa sei mari. “
Zvirongwa zvomunhu anoshingaira zvinobatsira, asi munhu wose anokurumidzira zvinhu achashayiwa njere.” (Zvirevo 21:5) Usamhanyira kutenga chimwe chinhu nemhaka yokuti chakachipa. Gara waronga kuti uchashandisa sei mari yako kana kuita bhajeti uye woita sezvaunenge waronga izvozvo.
Rega kungozvipinza muzvikwereti zvisina basa. “
Anokwereta anova muranda womunhu anomukweretesa.” (Zvirevo 22:7) Kana utori muchikwereti uye usingakwanisi kuchibhadhara nenguva, taura nevakakukweretesa kuti uri kuronga kuzovabhadhara riini uye sei. Ramba uchiedza. Iva nemaonero akafanana neemunhu anotaurwa pana Zvirevo 6:
1-5: “
Enda undozvirereka uchikumbira kuti hama yako ikupfavire. Usarega meso ako achikotsira, kana kurega tsiye dzako dzichiremerwa nehope.” (Bhaibheri Rinoyera) Kunyange chikumbiro chako chikasagamuchirwa pakutanga, ramba uchikumbira kuti upiwe nguva yokuzobhadhara chikwereti chako.
Usaona sokuti ukashayiwa mari unofa. “
Munhu anonyima ane shungu dzokuda kupfuma” (Zvirevo 28:
—asingazivi kuti urombo hwakamugarira. 22, Bhaibheri Dzvene muChiShona Chanhasi) Kuchiva uye makaro hazvingogumiri pakuita kuti urasikirwe nemari asi zvinogona kukukanganisa pakunamata.
Gutsikana. “
Kana tiine zvokudya nezvokupfeka nepokugara, tichagutsikana nezvinhu izvi.” (1 Timoti 6:8) Kufara uye kugutsikana hazvitengwi nemari. Vamwe vanhu vanofara chaizvo muupenyu havana mari yakawanda. Chavanokoshesa rudo rwunowanikwa mumhuri dzavo uye neshamwari dzavo uyewo ukama hwakasimba naMwari.
—Zvirevo 15: 17; 1 Petro 5: 6, 7.


text:
Madirano eNzizi
Madirano (river confluence) enzizi zvinoreva panosangana nzizi dzichiva rwizi rumwe. Kubva panosangana nzizi mbiri, rwizi runoyenda mberi runokwanisa kupiwa zita idzwa rakasiyana nenzizi dzokutanga kana kuti runotora zita rerumwe rwizi rwapinda pamadirano.
- Somuenzaniso kubva pamadirano arwizi Mupfure narwizi Munyati, zita rerwizi rwunoyenda mberi rinoshanduka kuva rwizi Sanyati.
- Mune dzimwe nguva rwizi rwunoenda mberi kubva pamadirano rwunotora zita reimwe yenzizi dzasvika pamadirano. Sokuti panodira rwizi Sanyati muna rwizi Zambezi, rwizi rwunoenda mberi rwutora zita rokuti Zambezi.


text:
Shumba
Shumba (Lion in English) imhuka iri pamupanda wekatsi inowanikwa kumatunhu ari kuAfrica neAsia. Shumba inokura kusvika 250 kg; inoverengwa seimwe yemhuka dzine huwandu huri huderera kunyanya munzvimbo dziri kuMadokero eAfrica. Kutambanuka kuri kuita nzvimbo dzinogarwa nevanhu ndicho chimwe chikonzero chiri kuita huwandu hweshumba huderere. Varimi vane mhuka dzavo havafare kana zvipfuyo izvi zvichidyiwa neshumba.
Contents
Magariro[chinja | edit source]
Shumba dzinorarama makore gumi kusvika gumi nemana (10-14) kana dziri musango. Kana dzakatenherwa dzinorarama makore akati rebeyi anganosvika makumi maviri (20). Shumba hono hadzirarame makore anopfuura gumi kana dziri musango nokuda kwekurwa kwadzinogaro ita dzichitanda nzvari.
Shumba dzinowanikwa mumakura eSavanna asina miti yakawanda, asi dzimwe nguva dzinopinda murimuka mumasango makuru. Mhuka idzi dzinogara mumatanga anenge aine nzvari dzine ukama, vana veshumba, nehono shomane. Vanotarira shumba vanoti hadzinyanye kuvhima vanhu.
Kuvhima[chinja | edit source]
Zvinotora danga reshumba kuti dziwise mukono wenyati; kana nepo shumba dzinozowisa mukono uwu dzatombotambura nokutungwa dzichidzinganiswa nenyati. Mapere zvakare anoita chivindi chokudzinga shumba kuva panyama zvikurusei kana mapere auya ari danga rakakura. Bere kamhuka kadiki asi kana achinge awanda anorura zvokushayisa shumba mufaro panyama.
Tsika[chinja | edit source]
Shumba imhuka inotyiwa nevazhinji; matehwe eshumba aipiwa kuvatongi vakuru kuratidza kuremekedzwa nehukuru hwavo. Munzvimbo zhinji mune zvifananidzo zveshumba zvinoratidza kuremekedzwa kwemhuka iyi.
MuZimbabwe kuState House kunogara President Robert Gabriel Mugabe kune zvifananidzo zveshumba zviviri. Pamatumba akavigirwa madzimambo ekuEgypt pane chifananidzo chine musoro wemunhu nemuviri weshumba chinonzi Sphinx. Chiumbwa ichi chiri pedyo nedumba riri paGiza, Egypt. Muguta guru reHarare panze peMeikles Hotel pane zvifananidzo zveshumba zvakare.
Tsumo[chinja | edit source]
- Kana shumba ikashaya nyama inodya uswa.
- Taona muhwezva wechaizvuviwa neshumba: we saw the trail of something that had been dragged by a lion.


text:
Gweru
Gweru (yainzi Gwelo kusvika 1982) iguta riri pakati peZimbabwe riri pamuyeramwaka nemuyeranhambo 19°25′S 29°50′E / 19.417°S 29.833°E. Gweru ine vagari 146,073 (2009), zvoreva kuti ndiro guta rechitatu pahugari hwevanhu muZimbabwe. Gweru ndiro gutaguru reProvince yeMidlands. Gweru yakavambwa mugore 1894 naDr. Leander Starr Jameson. Bhanga rekutanga rakavhurwa 1896, Stock Exchange yakaveko 1898. Njanji yakasvika mugore 1902. Gweru yakava Municipality muna 1914, yakava guta muna 1971. Zita rakasandurwa kuti inzi Gweri mugore 1982.
MuGweru ndimo mune Thornhill Air Base, Zimbabwe Military Museum neAntelope Game Park. Rusvingo rweNalatale nerwe Danangombe zviri pedyo neGweru, nzvimbo idzi dzinozivikanwa nekuvakwa kwezvidziro zvine matombo akarongwa zvinoyevedza uye nemidziyo yakasiyiwa yemaPortuguese.
Mugore ra1928 mugari weGweru ainzi Mai Jean Boggie wakavakisa nharire yeBoggie Clock Tower senzira yekurangarira murume wake akanga ashaya. Nharire iyi iriko nanhasi yava chishongo chinozivikanwa chinoonekwa muGweru.
Hushangazhi[chinja | edit source]
Hushangazhi uri muGweru unosanganisira Zimbabwe Alloys, Bata Shoe Company (yakavambwa muna 1939) ne Anchor Yeast inova yega kambani inogadzira yeast muZimbabwe. Guta reGweru riri munzvimbo yakanakisa kwazvo kuchengeta mombe: kurma kunoitwa munharaunda yeguta kunotevera hushangazhi hwemombe (zvese hwemombe nemukaka). Cold Storage Commission ine nzvimbo yekuuraya mombe muGweru. Maruva anorimwawo munharaunda yeguta kuti atengeswe kudzimwe nyika.
Hugari[chinja | edit source]
Zvinofungwa kuti muGweru munova nevanhu 300,000 vanogaramo asi vanokwanisa kupfurikidza nhamba iyi sezvo vanhu vazhinji muZimbabwe vanochengeta umwe musha kumaruzevha. Nekuti inogara pakati pematunhu emaShona nemaNdevere, vanhu vakawanda muGweru vanogona kutaura zvese chiShona ne chiNdevere asi chiShona chinotaurwa nevazhinji kwozoita 30% yehugari inotaura chiNdevere.
Dzidzo[chinja | edit source]
Sisitemu yedzidzo yepuraimari nesekondari haina kushandirwa zvakanyanya mumakore apfura. Zvikoro muGweru zvinotevedza sisitemu yedzidzo yemaBhuritishi senyika yese. Vadzidzi vanopedza makore manomwe varikupuraimari nemana (O'level) kana matanhatu (A'level) varikusekondari zvichitemba nekuti vanoda kudzidzo yakaita sei.


text:
RChimbwamupengo
RChimbwamupengo chirwere chinokonzerwa neviral chinokonzera kuzvimba kweuropi muvanhu nemudzimwe mhuka dzinodziya ropa nekuyamwisa vana vadzo. warm-blooded.[1] Zviratidziro zvechirwere zvinosanganisira kupisa muviri nekuava panzvimbo panenge parumwa nembwa ine chimbwamupengo. [1] Zviratidziro izvi zvinoteverwa nezvimwe zvakafanan a ne kufamba kune hasha, kunzwa manyukunyuku asingagoni kumiswa nechido chemunhu wacho, kutya mvura, nekusakwanisa kufambisa dzimwe nhengo dzzemuviri kupesana pfungwa, ne kusaziva zviri kuitika munharaunda.[1] Kana zviratidziro zvangoonekwa, chimbwamupengio chinowanzotungamira kurufu. [1] Nguva kubvira kubatira chirwere kusvika kuratidira kwezviratidziro ingangova pakati pemazuva mashoma kusvikira gore. Zvisinei, nguva iyi inotora kubva pakufamba kwevirus mumuviri kusvika parinosvika muuropi.[1] central nervous system.[2]
Chimbwamupengo chinotapurirwa kuvanhu kubva kudzimwe mhukaIzvi zvinoitika kana imhuka ine chimbwamupengo yakenga kana kuruma imwe kana kuti munhu.[1] Mate emhuka ine chimbwamupengo anogonawo kutapurira chirwere. Kana mate aya asangana ne mucous membranes eiimwe mhuka kana munhu .[1] Chimbwamupengo muvanhu chinonyanya kutapurirwa kubva mukurumwa nembwa.[1] Chikamu 99% chechimbwamupengo munyika dzine imbwa dzine chirwere ichi chinokenzerwa nekurumwa nembwa.[3] Mu nyika dzeAmerika Americas, zviremwaremwa ndizvo zvinonyanya kukonzer chimbwamupengo muvanhu, uye chidimbu chiri pasi pe 5% chechimbwamupengo muvanhu chinokonzerwa nembwa.[1][3] Mhuka dzakaita semakonzo hadzinyanyobatira chimbwamupengo.[3] Virus rechimbwamupengo rabies virus rinofamba kusvika kuuropi kupuurikidza nemu peripheral nerves. Chirwere ichi chinogona chete kuwanikidzwa mushure mekubudda kwezviratidziro zvechirwere.[1]
Kuchengetedza mhuka nekudzibaya majekiseni kunobatsira kuderedza uwandu hwevanhu vanobawa nechimbwamupengo munyika dzakawanda..[1] Kubaya vanhu nhomba dzinosimbisa muviri kuti ukwanise kurwisa chirwere (immunising) vasati vabatira chirwere kunokurudzirwa kuvanhu vane njodzi yekungobatwa nechirwere ichi. Ava vanhu vakaita sevanoshanda nezviremwaremwa, kana kuti vanoshanda munzvimbo dzine chimbwamupengo.[1] Avo vanenge vasangana nechirwere ichi rabies vaccine uye dzimwe nguvaimmunoglobulin inzira dzakanaka dzekudzivirira chirwere kana apihwa zviratidziro zvisati zvabuda.[1] Kugeza maronda nemagengwa kwemaminitsi 15 nemvura nesipo povidone iodine, kana detergent zvinogona kuuraya virus ndedzimwe nzira dzinoshanda kudzivirira chimbwamupengo.[1] Vanhu vashoma chete vakakwanisa kurarama mushure mekubatira chirwere chechimbwamupengo, uye chete vapihwa chengetedzo yakasimba muchipatra, inonzi Milwaukee protocol.[4]
Chimbwamupengo chinokonzera kufa kwevanhu 26,000 kusvika 55,000 pasi rose pagore.[1][5] Chidimbu chinopfuura 95% chendufu is=dzi chinowanikwa mu Asia nemu Africa.[1] Chimbwamupengo chiri munyika dzinopfuura 150 countries uye mumacontinents ese enyika, kusiya Antarctica.[1] vanhu vanopfuura 3 billion vanogara munzvimbo dzine chimbwamupengo.[1] Munyika dzakawanda dze Europe neAustralia, chimbwamupengo chinowanikwa chete muzviremwaremwa.[6] Vanhu vemuzvitsuva zvidiki zvizhinji Havana kana chimbwamupengo.[7]
References[chinja | edit source]
- ↑ 1.00 1.01 1.02 1.03 1.04 1.05 1.06 1.07 1.08 1.09 1.10 1.11 1.12 1.13 1.14 1.15 1.16 1.17 "Rabies Fact Sheet N°99". World Health Organization. July 2013. Retrieved 28 February 2014.
- ↑ Cotran RS, Kumar V, Fausto N (2005). Robbins and Cotran Pathologic Basis of Disease (7th ed.). Elsevier/Saunders. p. 1375. ISBN 0-7216-0187-1.
- ↑ 3.0 3.1 3.2 Tintinalli, Judith E. (2010). Emergency Medicine: A Comprehensive Study Guide (Emergency Medicine (Tintinalli)). McGraw-Hill. pp. Chapter 152. ISBN 0-07-148480-9.
- ↑ Hemachudha T, Ugolini G, Wacharapluesadee S, Sungkarat W, Shuangshoti S, Laothamatas J (May 2013). "Human rabies: neuropathogenesis, diagnosis, and management.". Lancet neurology 12 (5): 498–513. doi:10.1016/s1474-4422(13)70038-3. PMID 23602163.
- ↑ Lozano R, Naghavi M, Foreman K, Lim S, Shibuya K, Aboyans V, Abraham J, Adair T, Aggarwal R, et al. (Dec 15, 2012). "Global and regional mortality from 235 causes of death for 20 age groups in 1990 and 2010: a systematic analysis for the Global Burden of Disease Study 2010.". Lancet 380 (9859): 2095–128. doi:10.1016/S0140-6736(12)61728-0. PMID 23245604.
- ↑ "Presence / absence of rabies in 2007". World Health Organization. 2007. Retrieved 1 March 2014.
- ↑ "Rabies-Free Countries and Political Units". CDC. Retrieved 1 March 2014.


text:
Manhuchu
Takatarisana neKubika kweZimbabwe (Zimbabwean Cuisine), manhuchu (samp in English) zvinoreva chibage chinodzvurwa chigofashaidzwa kusvika chaibva.
Kana chingage chadzvurwa rukanda rwekunze rwaipuruka kubva, chibage chozopepetwa kuti marara aya araswe. Mazuva ano kwave nezvigayo zvinoshanda basa rekusvuura rukanda rwekunze zvekuti kune zvigayo izvozvi vazhinji havachadzvura.
Mukubikwa kwemanhuchu anorungwa nemunyu kana kuzowedzera dovi. Nguva zhinji manhuchu chikafu chinodyiwa masikati vanhu vari pabasa. Vamwe vanoti vasati vabika manhuchu vanoaradza ari mumvura kuti apfave arege kuzotora moto wakawanda kana kuti nguva yakareba kubika.
Mangayi anosiyana nemanhuchu pakuti mangayi anobikwa nechibage chisina kumbodzvurwa.


text:
NOMUSI weMugovera uno Zimbabwe iri kupemberera zuva rekuzvarwa kwemutungamiri wenyika, President Mugabe. Pazuva iri, President Mugabe, avo vanovazve mukuru-mukuru weuto reZimbabwe Defence Forces, vachasvitsa makore 91 okuberekwa.
Mhemberero huru dzezuva rakaberekwa mutungamiriri wenyika dzichaitwa kuVictoria Falls kozoti dzimwe dzinenge dziri kumativi mana enyika. Mhemberero dzegore rino dzine musiyano zvikuru nedzemamwe makore akadarika nekuda kwekuti dziri kuita panguva iyo President Mugabe vachangobva kusarudzwa kuve sachigaro wesangano remubatanidzwa wenyika dzemuAfrica, reAfrican Union.
Vakasarudzwa kuti vatore chigaro ichi zvisinei nekupikisa kusina maturo uko kwaiitwa nedzimwe nyika dzekumadokero dzinove zvakare dzakatemera Zimbabwe zvirango zveupfumi zvisiri pamutemo.
Kusarudzwa kwaPresident Mugabe pachigaro ichi kunoratidza chivimbo chine Africa kwavari. Kunze kwaizvozvo, President Mugabe zvakare ndivo sachigaro wesangano renyika dziri mudunhu reSadc. Ichi chiremerera chikuru kwazvo chekuti President Mugabe vanosarudzwa kuve sachigaro wemasangano maviri akakosha kudai panguva imwe chete.
Mhuri yeZimbabwe inofanira kudada nekuve nemutungamiri akadai.
President Mugabe vanozivikanwa pasi rose nemukurumbira wekurwira kodzero happy wheels dzevanhu vatema vachitaura kunyangwe pamisangano yakaita seyepagore yeUnited Nations, pasina kutya kana kugedageda. Vatungamiriri vashoma muAfrica nepasi rose vanozivikanwa nekumira pasina zvinyeke-nyeke pamashoko avanotaura saPresident Mugabe. Havabude mugwara sezvinoitwa nevamwe avo vanongoti vakarembedzerwa tumasendi kana kakeroti vobva vasanduka.
Nhasi uno nyika yeZimbabwe ine runyararo nekuda kwehutungamiriri hwavo. Zimbabwe inoverengwa pane dzimwe nekuda kwehutungamiriri hwaPresident Mugabe. Zimbabwe pari zvino ndiyo iri pamusoro munyaya dzedzidzo muAfrica yose. Veruzhinji zvakare vave vene vevhu zvichitevera kugoverwa kwavakaitwa ivhu iro nguva yadarika rakange riri mumawoko evapambepfumi vashoma. Zvakakosha kuti vechidiki vatevere matsimba aPresident Mugabe nekuti ndivo vatungamiriri vemangwana.
Ichi ndicho chinangwa chakaita kuti paumbwe boka re21st February Movement iro rinotungamirira mhemberero idzi gore negore nedonzvo rekupa mucherechedzo kune vechidiki kuti vazive gwara rekufamba naro.
Rusununguko rwuri muZimbabwe nhasi uno haruna kuuya nyore asi kuti rwakabva pakuzvipira kwemagamba ehondo yerusununguko akaita saPresident Mugabe nevamwe varere kumarinda eNational Heroes Acre nekune dzimwe nzvimbo.
Iyi idzidziso inofanirwa kurovedzerwa kune vechidiki nekuti zvakakosha kuti vazive nhoroondo yenyika.
Apo nyika iri kubatana mukupemberera bhavhadhe raPresident Mugabe, zvakakosha kuti mhuri yeZimbabwe itarise kwayakabva pamwe nekwairi kuenda. Tinoti makorokoto Cde President!


text:
Nhau 108: Pamugwagwa wokuDhamasiko
Unoziva here kuti ndiani arere pasi? NdiSauro. Yeuka, ndiyeka wairinda nguvo dzavarume vakataka Stefano namabwe. Tarira chiedza icho chinoteya meso! Chii chiri kuitika?
Stefano aurawa, Sauro anotungamirira mukuvhima vateveri vaJesu kuti avanetse. Anopinda imba neimba achivazvuvira kunze uye achivaisa mutorongo.Vazhinji vavadzidzi vanotizira kumamwe maguta kundowana vateveri vaJesu. Zvino ari kuenda Dhamasiko, Asi, ari kuenda, hechino chinhu chinoshamisa chinoitika:
Kamwe kamwe chiedza chinobva kudenga chinopenyera Sauro. Anowira pasi, sezvatinoona pano. Ipapo inzwi rinoti: 'Sauro, Sauro! Unondinetserei?' Varume vana Sauro vanoona chiedza uye vanonzwa inzwi, asi havagoni kunzwisisa chiri kutaurwa.
'Ndimi ani, iShe?' Sauro anobvunza.
'Ndini Jesu, wauri kunetsa,' inzwi rinodaro. Jesu anotaura izvi nokuti apo Sauro anonetsa vateveri vake, Jesu anonzwa sokunge kuti ari kunetswa iye amene.
Zvino Sauro anobvunza kuti: 'Ndichaiteiko, iShe?'
'Simuka ugoenda Dhamasiko,' Jesu anodaro. 'Ikoko uchaudzwa zvaunofanira kuita.' Apo Sauro anosimuka ndokusvinudza meso ake, haangaoni chinhu. Ibofu! Nokudaro varume vanaye vanomubata ruoko ndokumutungamirira kuDhamasiko.
Jesu zvino anotaura kunomumwe wavadzidzi vake muDhamasiko, achiti: 'Simuka, Ananiasi. Enda kumugwagwa unonzi Wakarurama. Pamba paJudhasi bvunza munhu anonzi Sauro. Ndamusarudza kuva mubatiri wangu chaiye.'
Ananiasi anoterera. Paanosangana naSauro, anoisa maoko ake paari ndokuti: 'Ishe wandituma kuti ugoonazve ndokuzadzwa nomudzimu mutsvene.' Pakarepo chimwe chinhu chinenge mafunurwa chinowa pameso aSauro, uye anokwanisa kuonazve.
Sauro anoshandiswa nenzira yesimba kuparidzira vanhu vamarudzi mazhinji. Anova anozivikanwa somuapostora Pauro, watichadzidza zvimwe zvizhinji nezvake. Asi kutanga ngationei kuti Mwari anotuma Petro kunoitei.
Mabasa 8:1-4; 9:1-20; 22:6-16; 26:8-20.
Mibvunzo
- Sauro anoitei pashure pokuurayiwa kwaStefano?
- Chinhu chipi chinoshamisa chinoitika Sauro paari munzira kuenda kuDhamasiko?
- Jesu anoudza Sauro kuitei?
- Jesu anopa Ananiasi mirayiridzo ipi, uye Sauro anogona sei kuonazve?
- Sauro anozivikanwa nezita ripi, uye anoshandiswa sei?
Mibvunzo yokuwedzera
- Verenga Mabasa 8:1-4.
Kutambudzwa kwakaitwa ungano yechiKristu yakanga ichangobva kuumbwa kwakangoerekana kwavapo, kwakabatsira sei kuparadzira kutenda kwechiKristu, uye chinhu chipi chakafanana chakaitika mumazuva ano? (Mab. 8:4; Isa. 54:17)
- Verenga Mabasa 9:1-20.
Jesu akazivisa kuti aifunga nezvemabasa api matatu nokuda kwaSauro? (Mab. 9:15; 13:5; 26:1; 27:24; VaR. 11:13)
- Verenga Mabasa 22:6-16.
Isu tingafanana sei naAnaniasi, uye nei izvozvo zvichikosha? (Mab. 22:12; 1 Tim. 3:7; 1 Pet. 1:14-16; 2:12)
- Verenga Mabasa 26:8-20.
Kutendeukira kwaSauro kuchiKristu kwaizova sei kurudziro kune vaya vane vavakaroorana navo vasingatendi nhasi? (Mab. 26:11; 1 Tim. 1:14-16; 2 Tim. 4:2; 1 Pet. 3:1-3)


text:
Waidakarira here kuverenga zvijijo izvi mu %%?
Hina
Haiwa
Verenga kana khopa shwiro jokupejisira jo marevhista A Sentinela no Despertai! zve mabhuku amweni akandandaniswa pasi apa.
MAREVHISTA
MABHUKU AMWENI
2015 Mukoka wo cirangarijo
Masoko Akanaka Anobva Kuna Mwari!
Kudisana Kwedu mu Nyika Yese inga Hama
Mbhuri Yenyu Ingava Inodakara
Mujimu jo Vakafa—Jingatibesera Here? Jingatitambuja Here? Jiriodi Kamare Here?
Majaha-Mucaitenyi Mu Upenyu Hwenyu?
Zvijijo Zvangu zvo Bhaibheri
Zvapupu zva Jehovha—Zvakarongwa Kuitira Kucumaera Masoko Akanaka
'Psakanyi Rugarisiko no Kuhuteveja’—1Ped. 3:11
Kunasirihwazve kwakaithwa ko mabhuku o mu iterneti akungathuki kwawanika mumakhopi akadhindhwa.


text:
Muchaneta Chimuka
CHIKORO cheKutama Mission, icho chiri kwaZvimba kudunhu reMashonaland West, chichapemberera kusvitsa kwacho makore 100 kubvira pachakavambwa nemusi weSvondo 22 Kurume.PaKutama ndipo pakadzidza mutungamiri wenyika President Mugabe.
Vachitaura nezvechiitiko ichi, Brother Aaron Mazhambe, avo vanova murongi nemukushi wemashoko wemhemberero idzi, vanoti gadziriro dzemutambo uyu dzave padanho repamusoro.
Vanoti pazuva iri pachaitwa mitambo yakasiyana ine chekuita nedzidzo pamwe nekuratidzira zvinhu zvinoenderana nedzidzo (Education Expo) nezvemabhizimisi (Business Expo).
“Mutambo uyu waifanira kuitwa nomusi weMugovera asi takasandura zuva kuti uitwe nemusi weSvondo. President Mugabe, avo vanova Patron weKutama Old Boys Association (KOBA), ndivo vachange vari muenzi mukuru,” vakadaro Brother Mazhambe.
Vakatsanganura zvekare hurongwa huchange huripo pazuva iri.
“Tichatanga nekuzarurirwa nemunamato (Holy Mass) munguva dzemangwanani naBishop Dieter Scholtz vekuChinhoyi Diocese. Mushure, President Mugabe vachizotipakurira mashoko,” vakadaro.
Chikoro cheKutama Mission chiri mudunhu raMambo Zvimba, chinhambwe chipfupi kubva muNorton.
“Chikoro cheKutama chakavambwa mugore ra1913 semuzinda wekunamatira chichitungamiririrwa naFather John Loubiere avo vaive muJesuit Roman Catholic Priest. Pakazoonekwa kuti kunze kwekunamata, vanhu vakange vachida zvekare dzidzo pachibva pavambwa chikoro chepuraimari.
“Father Jerome O’Hea vakazouya mugore ra1931 vachibva vabatsira mukufambiswa kweKutama Mission,” vakadaro.
“Vakazoona kuti zvakange zvichivaremera kuita basa redzidzo iri vari voga vachibva vadaidza maMarist Brothers kuti vange vachivabatsira. Mugore ra1939, chikwata chekutanga chemaCanadian Brothers chakauya chichitungamurirwa naBrother Patrick Luis vakachibva vaenderera mberi nekusimudzira chikoro ichi.”
Brother Mazhambe vanoti Father O’Hea vakaunza shanduko huru apo vakavaka chipatara chaibatsira veruzhinji panova pakabva nhoroondo yechipatara chinodaidzwa kunzi Father O’Hea Memorial Hospital, icho chiri pedyo nechikoro cheKutama.
“Kuburikidza nekushanda pamwe, munzvimbo iyi makave nechipatara, chikoro uye kereke zvinova zvinhu zvakakosha muupenyu hwevanhu,” vakadaro.
Brother Mazhambe vanoti chinhu chavanotondera munhoroondo yechikoro ichi kupasa kwakanyanya kwaiitwa nevadzidzi.
“Bvunzo dzainyorwa pachikoro ichi dzeMteric dzaibva kuSouth Africa saka mugore ra1959 vana vakapasa zvikuru zvekuti vanhu vakafungira kuti bvuzo dzakange dzabudiswa nerweseri vadzidzi vakaonera asi handizvoba, kwaive kugona kudzidzisa uye chido chekudzidza chaive nevana.
“Mugore ra1979 hondo yakange ichitsviriridza kukafa vanhu vakawanda panzvimbo iri padyo yeMagaranzvimbo. Chikoro ichi chakanzi chaifanira kuvharwa asi paishaikwa nzira kwayo yekuti vadzidzi vanzi vaende kumba nokudaro vakasarudza (mabhunu) nzira yekuvharisa pombi dzaifambisa mvura yaienda kuchikoro kuitira kuti vadzidzi vadzokere kudzimba sezvo chiri chikoro chebhodhingi,” vakadaro.
Vanoti panguva iyi, vamwe vadzidzi ndipo pavakazobva pachikoro ichi vave kuenda kune zvimwe zvakaita seWest Hood, kuKambuzuma muHarare uko vaidzidza vachibva kudzimba.
“Izvi zvakabva zvaomera vadzidzi nekuti kudzidza uchibva kumba kwaireva kuti waizotsvaga dzimba dzakugara dziri pedyo nechikoro uchibvisa mari yerendi, kukwira mabhazi nezvimwe. Rakange rave basa guru zvekare kuti vadzidzi vatangise kudzidza upenyu hwemudhorobha uhwo vakange vasina kujaira,” vakadaro.
Brother Mazhambe vanoti President Mugabe vakafunda nekudzidzisa pachikoro ichi kuma1940 pamwe nevamwe vadzidzi vakaita saClara Magwaze.
“Rudo rwaCde Mugabe mudzidzo rwakadzika nekuti kana nanhasi uno vachiri kungodzoka pachikoro ichi vachibatsira nenzira dzakasiyana kuti chinge chichisimukira. Munguva pfupi yadarika, vakatipa chipo chemabhazi vakavakisa zvekare mahositera 86 ane zvose zvinodiwa mukati,” vakadaro.


text:
Hukwidza
Muchidzidzo chePimanyika, tsangudzo dzinotevera dzinopihwa maererano nekupimwa kwenhambwe.
Hurefu (length) - shoko iri rinoreva kureba kwenzvimbo kana ichipimwa. Kana tiri kuMasvomhu, hurefu hunoshandiswa kududza divi rakanyanya kureba kudarika mamwe.
Hwasha (width) - shoko iri rinoreva kupamhama kwenzvimbo kana ichipimwa
Hudzamu (depth) - shoko rinoreva kudzika kwenzvimbo kana ichipimwa. Shoko iri rinoshandiswa kududza kupimwa kwenhambwe zvichitevedza rudzivo rwekudzika pasi.
Hukwidza (height, altitude) - iri shoko rinonyanya kushandiswa kududza kupimwa kwenhambwe zvichitevedza rudzivo rwekuenda mudenga. Somuenzaniso tingataura hukwidza hwendenge iri kubhururuka kana chivakwa chemudurikidzanwa. Mukutaura kwamazuva ose tinoti chinhu chiri pakakwirira kana pakaderera, muzvidzidzo zveScience zvakafanira kuti titaure pamusoro pehukwidza.
Mipimo yose yataurwa pamusoro inoshandisha chiyero chenhambwe chinonzi mita (metre).


text:
Kudzitirwa kwezuva
Kudzitirwa kwezuva (Eclipse of the Sun) kunoitika kana mwedzi uri pakati pezuva neRinopasi zvose zvakanangana zviri pamutsetse wakati twasa. Chinoitika ndechekuti mirazvo yezuva inodzikatidzwa nemwedzi yotadza kusvika panyika pane Rinopasi. Nzvimbo dzinenge dzaitika izvi dzinoita rima kunze kugotanga kutonhorera, shiri dzoenda kunovata dzichiti kwadoka.
Kurerutsa Mutauro[chinja | edit source]
Shoko rokuti kudzitirwa (Screened; overshadowed; eclipsed; hidden) rinotaura kuvhariridzwa kwechinhu chinosionekwa nokuda kwechimwe chapinda pakati pemucherechedzi nechinhu chekutanga. Saka pamuenzaniso uri pano zuva rinodzitirwa nemwedzi kana mwedzi uchinge wamira pakati pezuva neRinopasi zvichikonzera kuti maranzi ezuva asasvika kune Rinopasi.


text:
Tinoraramirei?
Mhinduro yeBhaibheri
Mubvunzo wokuti tinoraramirei unogona kubvunzwa nenzira dzakasiyana-siyana dzakadai sokuti Nei tiri panyika? kana kuti Upenyu hwangu hune chinangwa here? Bhaibheri rinoratidza kuti chinangwa chokurarama ndechokuti tive neukama naMwari. Funga nezvezvinhu zviri pasi apa zvinotaurwa neBhaibheri.
Mwari ndiye Musiki wedu. Bhaibheri rinoti: “[Mwari] ndiye akatisika, kwete isu pachedu.”—Pisarema 100:3; Zvakazarurwa 4:11.
Mwari ane chinangwa pazvinhu zvose zvaakasika kusanganisira isu.
—Isaya 45:18.
Mwari akatisika tiine chido chokunamata, icho chinoita kuti tide kuziva chinangwa cheupenyu. (Mateu 5:3) Anoda kuti tizadzise chido ichocho.
—Pisarema 145:16.
Tinozadzisa chido chedu chekunamata nekuva neukama naMwari. Kunyange zvazvo vamwe vachifunga kuti hazviiti kuti munhu ave shamwari yaMwari, Bhaibheri rinotikurudzira kuti: “Swederai pedyo naMwari, uye iye achaswedera pedyo nemi.”—Jakobho 4:8; 2:23.
Kuti tive shamwari yaMwari, tinofanira kurarama zvinoenderana nechinangwa chaakatisikira. Bhaibheri rinotaura chinangwa ichi pana Muparidzi 12:13 richiti: “Itya Mwari uchichengeta mirayiro yake, nokuti iri ndiro basa guru romunhu raakasikirwa kuita.”
—Bhaibheri Rinoera.
Mune ramangwana, Mwari paachabvisa matambudziko ose uye paachapa upenyu husingaperi kushamwari dzake kureva vaya vanomunamata, ndipo patichanyatsorarama zvinoenderana nechinangwa chatakasikirwa.
—Pisarema 37:10, 11.


text:
Provided by FoxColors - Color hex code related information and conversions
herokeeredemptive, jherokeeredemptive, uherokeeredemptive, ceerokeeredemptive, clerokeeredemptive, cheroseeredemptive, cherokleredemptive, cherokveredemptive, cherokeeredemptive, cherokehredemptive, cherokemredemptive, cherokepredemptive, cherokeexedemptive, cherokeerudemptive, cherokeerelemptive, cherokeeresemptive, cherokeerezemptive, cherokeeredlmptive, cherokeeredxmptive, cherokeeredesptive, cherokeeredemptjve, cherokeeredemptwve, cherokeeredemptife, cherokeeredemptime, cherokeeredemptiue, cherokeeredemptivf, cherokeeredempitve, echerokeeredemptive, chverokeeredemptive, chegrokeeredemptive, cherbokeeredemptive, cherobkeeredemptive, cherockeeredemptive, cheroekeeredemptive, cherokbeeredemptive, cherokeecredemptive, cherokeeiredemptive, cherokeekredemptive, cherokeerjedemptive, cherokeeresdemptive, cherokeerednemptive, cherokeeredejmptive, cherokeeredezmptive, cherokeeredemnptive, cherokeeredemyptive, cherokeeredempitive, cherokeeredemprtive, cherokeeredemptaive, cherokeeredemptibve, cherokeeredemptirve,
2014 © FoxMos.com. ALL Rights Reserved. Terms of Use Link to Us FoxColors FoxMaster Famousbirthdays.com


text:
Muchaneta Chimuka
“KANA ndikafa ndinofanira kunovigwa kumatongo kumusha kwangu kunova kwakasara rukuvhute rwangu.”
Aya mashoko anogarotaurwa nevanhu vakawanda zvinova zvinoratidza kukosha kwerukuvhute mutsika nemagariro evanhu vatema.
Rukuvhute chikamu cheguvhu remwana chinenge chakabata kuna amai apo anenge achikura mudumbu dakara pakuzvarwa asi chinozochekwa pakusununguka.
Vamwe vanoti rukuvhute rwunoda kuchengetwa pakanaka kuti rwusaonekwe nevanhu vanoshereketa avo vanogona kushinhirira mwana akarwara kana kufa.
Asi kune rimwe guvhu rinokurisa zvekudarika mwero iro rinozivikanwa nekuti guvhudende. Vamwe vanhu havanzwisise nezveguvhudende uye vanopa maonero akasiyana pamusoro paro.
Kwayedza yakaita ongororo yeguvhudende ikanzwa pfungwa dzakasiyana.
Mai Rosemary Madamombe (50), vekwaMurehwa, vanoti mwana ane guvhudende anoonekwa nekukosora zvakanyanya.
“Vamwe vanotora mari yakare yesimbi, sedhora kana sendi, vosungirira paguvhu remwana vakaritsimbirira kuti ridzokere mukati. Zvinogona kutora makore asi richizodzokera mukati zvakanaka.
“Manapukeni chaiwo kana akapfekedzwa zvakanaka akatsimbirira guvhu remwana rinopera asi ma’pamper’ akauya aya haanyanyi kubata, ndokusaka vana vazhinji vave nemakuvhu mahombe,” vakadaro.
VaMaxwell Madzivanyika (23), vekwaChihota, vanoti murume kana mudzimai ane guvhudende anofungirwa kuti anogona kubata mumwe wake zvakanaka mumba.
“Vanhu vane makuvhu mahombe ishasha mumba, guvhu iroro vanogona kuriseka havo kuti rakakurisa asi rine zvakawanda. Hongu rinogona kunzi rinorwadza kana mwana achiri mudiki asi kana munhu achinge azokura naro rinenge risisarwadze,” vakadaro.
Vanoti chinongorwadza paguvhudende inyaya yekusekwa kunoitwa vanhu vanaro apo vanopihwa mazita ekutsvinya.
“Panyaya dzekupfeka hembe rinogona kuva dambudziko zvekare nekuti kana ukada kupfunyira sheti mukati metirauzi guvhu riye rinosara rakangoti dhe-e kubuda panze zvinoita kuti uite semunhu ane pamuviri kana ane mabhizhimusi iwe usina. Kana kuri kuvasikana unotogona kushaya mukomana vanhu vachifunga kuti une nhumbu,” vakadaro.
Mai Nyengeterai Nhando (65) vekuHonde Valley, kwaMutare, vanoti ivo vanopinda kereke yekwaMwazha uye havaoni zvakakosha kuyeresa machengeterwo erukuvhute.
“Ini chandinoziva ndechekuti kana mwana achizvarwa varapi vanocheka guvhu rake nekuti rinenge rakabatana neraamai vake. Vanozoisa chipini chekuvhara mhepo kuti isapinda muguvhu remwana uye amai vanokurudzirwa kuti varambe vachiisa mushonga wespirit kuti guvhu riome zvakanaka pasina utachiona hunopinda.
“Kazhinji mushure mesvondo kana kudarika, guvhu rinooma rukuvhute rwobva rwadonha asi ini hangu pavana vangu ndakange ndichikanda muchimbuzi,” vakadaro.
Vanoti vamwe vanokanda rukuvhute rwemwana pamusoro pemba kuitira kuti rwusatorwe nevavengi avo vanozogona kushinha naro.
“Vamwe tinoona vachikanda rukuvhute rwemwana pamusoro pemba kana kucherera pamwena wepachuru. Kune vamwe vane maguvhudende makuru, guvhu rakadaro rinorira kunge rine mvura. Mwana anogona kunovhiiwa kuchipatara nekuti anenge achinzi ane hernia,” vakadaro.
Mai Portia Moyo (34) vekwaChihota vanoti rukuvhute rwemwana rwunoiswa mudziva.
“Mudziva inzvimbo inotonhorera saka kana rukuvhute rwemwana rwuchinge rwadonha ndimo marwunoiswa nekuti munogara muine hunyoro. Izvi zvinoita kuti upenyu hwemwana hunge huri nyore nekuti kana rwukaiswa panzvimbo yakaoma anoraramowo upenyu hwakaoma,” vakadaro Mai Moyo.
Mai Salom Kutyakureva vekwaRusape vanoti rukuvhute rwevana vavo vose vairasira muchimbuzi nekutyira kuti rwungaonekwa nevamwe vanoshereketa vakavashinhirira.
VaLiveson Muzondiwa (41) vekwaChirumhanzu, vanotiwo rukuvhute kana rwuchinge rwadonha rwunotorwa rwosanganiswa nendove rwozoshandiswa mukudzurura mumba.
“Kumusha kwedu ndakaona rukuvhute rwemwana rwuchidzururiswa dzimba uye kana vapedza rworaswa harwo.
Chivanhu ichi ndechekuratidza kuti vemhuri vanenge vabvuma kuti mwana azvarwa ndewemumusha imomo nekudaro anenge atogadzwa mumba nenzira iyi.
“Vamwewo ndivo vanosanganisa rukuvhute nemishonga zvosonererwa mukajira kachena kana katsvuku ako kanosungirirwa muchiuno memwana kana muhuro senzira yekuti asazorwara nenhova,” vakadaro.
Vakaenderera mberi vachiti vamwe vanosanganisa rukuvhute rwemwana nemishonga zvokuyiwa pamwe chete zvichizogadzira mushonga unozorwa panhova yemwana kuti pakasike kuvhara.
“Mishonga iyi inobatsira kuti mwana kana akasangana nemunhu ane nyengerezi (mishonga inokuvadza vana) asarware. Munhu ane nyengerezi anenge aine mishonga yakaipa seyemaraki saka kana akabata mwana anosara achirwara zvekunge achafa.
“Nokudaro rukuvhute rwemwana rwunoshandiswa mukugadzira mishonga yenhova nekurwisa mishonga yevanhu vane nyengerezi,” vakadaro.
Mai Joyce Chiware vekuNyanga (38) vanoti mwana wavo akambenge aine guvhudende asi rakazopera paakasvitsa makore maviri.
“Taingoramba tichimubereka kumusana zvakaita kuti guvhu iroro rizopera. Vana vanonoka kuberekwa kumusana vanowanzoita makuvhu akakura.
“Kwandakaroorwa vanoti kana mwana achinge adonha rukuvhute rwunofanira kuendeswa kumusha kwake rwonopihwa kuna vamwene. Ivo ndivo vanozoziva zvekuita narwo nekuti kana ukasariendesa panotoita mitauro.
Rukuvhute rwemwana wangu ndakatoenda narwo nekuti ndiwo murawo watakapihwa tichipinda mumusha imomo,” vakadaro.
Mai Nyevero Muteyiwa (34) vekuGokwe vanoti vanocherera pasi rukuvhute rwemwana kana kukanda muchimbuzi.
“Ini pavana vangu vese ndaikanda muchumbuzi kana kucherera pasi zvisinei nekuti vamwe vanoti mwana anozoita misikanzwa kana rukuvhute rwake rwusina kuitwa zvechivanhu,” vakadaro.
Mutungamiriri wesangano reZimbabwe National Practioner’s Council (ZINIPA) vari zvekare nyanzvi munyaya dzechivanhu, VaFriday Chisanyu, vanoti rukuvhute rwakakosha muupenyu hwemunhu nokudaro harwufanirwi kungorasirwa pese-pese.
“Rukuvhute ndihwo upenyu hwemunhu, ndokusaka nanhasi uno zvichinzi usatambe neguvhu nekuti rinouraya.
Rukuvhute kana rwuchinge rwadonha rwunoiswa kune vedzinza rake nekuti ndiko kwaanozovigwa kana achinge afa.
“Vamwe vanorwuchengeta kwemakore rwuchizoiswa muguva panofa munhu. Zvino mazuva ano vamwe vave kungokanda muzvimbuzi, ndokusaka vanhu vasingachakoshesi kumisha yavo nekuti rwukuvhute rwavo rwuri pese-pese,” vakadaro.


text:
WINDHOEK- Gumwe govakadi vavali ava yina tamba asi awo kurandesa vanona yipo vakare kumwe panyama kavamumangwilire, morwa epangero kapi kaligwene epuko mwendi. Gontundiliro zokosirongo saZambia, Gwen Nelwembe kamukarerepo George Neves, kavamumangwilire nokumupa marondoro mosiruwo esi vamudiworokesere nomu vagazarere asi ngano varundurure mpanguro ezi, omu vahere asi vayitarurure ure wonomvhura ne ngoso.
Mukarelipo gepangero Advocate Innonsencia Nyoni katanterere president goyipangura Petrus Damaseb, asi epangero kuna kugazara asi vahepa kuzuguma magazarero aga vatambesera Nwelembe morwa kapi kuna kara umbangi nkenye. Neves nage yiyo kalizire negano olyo, nokutanta asi ngano yimo lyagazarere epangero pwanare muntu gwendi ogu ana karerepo ngano kapi gamona kanyondo ngesi. Epangero kwazigida gumwe gadiva yihorokwa yangesi atunde koSuid Afrika nokuyagava umbangi wokuzulilira. Mokukwama Joan van Niekerk, munona gakara nononkondo mokumupura, vantu vavali ava vana kurundira kwakara nosinka sovanona eyi yina kutwaredera dogoro vakavagazarere asi awo kwakara nomukaro gokurandesa vanona. Age simpe katente asi vanona mokuvatekura vahepa ekeverero, yipo asi muntu nkenye wahepa kukara nomukaro gwina asi munona kumuronga ndi asi kumulikida asi ngapi yakara mokukara kumwe panyama.
Mokukwama mwendi vantu ava vavali kuna kara nelikwamo lyokuronga vanona asi ngapi navaparuka ntani ngapi lyakara elikwamo lyokukara kumwe panyama. Mukaro nye gwangoso kunakara mosihorokwa sangesiomu vanona vana kuvaronga mparukiso zangesi. Age katente asi mokukwama mweyi ana mono dogoro ngesi, vanona vavali ava vana hamene momukaro gwangesi kuna kara asi kuna kuvaronga. Awo kwavazigidire kembo lyagumwe mugazarerwa, omu vakavapere nondja ntani kwavatumbwidilire yimaliva noyidwara ngoso. Momukaro nye govanona ava kuvhura nye kuvaruganesa nkenye omu morwa kuna kumoneka asi morunyando vanakara, yimo ana kutanta ngoso mudivi gwayo. MuNamibia Johanna Lukas age kuna mutamba nye makuye 11, kuhenesa, kukara kumwe panyama, kugwanenamo uwa, nokukwatera kononkondo, nokuruganesa rutu romuntu moyikando yokulisiga-siga.
Epangero kuna kara asi Lukas kurandesa vanonagona modoropa zaSwakopmund komutungimo gakara modoropa ozo gedina Martinus Martin Pretorius, mosiruwo somakwedi Murongankuru, Murongagona naPembankuru 2012, yipo vakavarare nokugazara asi nawo vene ngoso kuna yihara nye kapisi yimo vahere. Pretorius gontundiliro zaSuid Afrika siruwo oso age kuna kurugana komina zimwe zoUranium koyiha yaBaye. Age yamutompokere mokuhendauka neyi tuna kuuyunga ngesi kuna kuyigazara asi gatengura kosirongo esi gatundilira saSuid Afrika. Mukadona gwendi kageve umbangi asi muntu ogu Pretorius kwakere mukwayita gwaSuid Afrika uye woukoloni, ogu gatulire eparu lyamukadona gwedi ogu momudona dogoro vaturepo asi mukadona gwendi vahepa kumukunga vaporosi yipo gahamuremeka.
Mpanguro ezi kazikere zemefano nye navenye vavali ava kavavagwene asi kwato epukokwanayinye eyi vavagazarera. Nye nampili ngoso nkarapamwe kuna kuzirondora asi mukaro gwangesi mudona ntani gwahatwikira nkenye ogu ana kuyimona gahayitarerera.


text:
Mbiru
Mbiru (Pillars) zvinoreva matanda makobvu anotsigira denga remba kana nhano dzepamusoro pachivakwa chemudurikidzanwa. Mbiru dzingava dzakagadzirwa nezvidhinha, concrete, simbi kana matanda emuti. Chakakosha kuti mbiru ive yakasimba zvokugona kutakura mutoro wakagara pamusoro payo. Vamwe vatauri vanoshandisa izwi rokuti shongwe kutaura mbiru
Chivakwa chiri panhandare yendege Harare Aiport chine mbiru dzine kuumbwa kwemhanda kumusoro kwadzo.
Bango rine mhanda rakamira rinoshandiswa sembiru kutsigira chivakwa rinonzi bindu.


text:
Roora
Roora (rovora muChiKaranga) muripo unobviswa nomunhurume kana achinge avekuda kugara nomunhukadzi. Roora izwi rinoshandiswa zvikuru muChivanhu chechiZezuru. Rinowanikwawo mumarudzi mazhinji echiShona akaita seChiKaranga (Rovora) kana ChiManyika. Roora rine zvikamu zvakawanda zvinosanganisira Makandinzwanaani, Matekenyandebvu, Kunonga, Kupinda mumusha uye Rusambo. Pane zvimwe zvakawanda zvinobviswa zvichienda nekuti vanhu ndeverudzi rwupi. Roora ndiyo nzira yaVaShona yekubatanidza mhuri mbiri zviripamutemo kupfurikidza newanano. Roora inzira yevakuwasha, yavanotenda nayo madzitezvara avo nekuvaberekera mudzimai. Vashona vanoti ukama igasva hwunozadzikiswa nekudya, naizvozvo, hukama pakati pemhuri mbiri idzi hunototangwa nekudya pamwechete. Semuenzaniso - Kana iri mhuri yekwaChinyati yanoroora KwaChinyuku, inotarirwa kutakura zvidyiwa zvakasiyana siyana nezvimwewo zvekuti mhuri yekwaChinyuku igosara ichishandisa pamusha. Madzitezvara anosanotumira vakuwasha rugwaro rwunotaridza mhando yezvitakurwa (groceries) izvi. Muenzaniso wezvitakurwa unosanganisira chingwa, munyu, tsvigiri, sipo, masamba, nyama, zvinwiwa, mukaka nezvimwewo. Mhuri mbiri idzi dzinoungana pamabiko, uri mutambo wekuroodza mwanasikana.
Contents
Zvikamu Zveroora[chinja | edit source]
Roora rinogona kuiswa muzvikamu zvinoita zvitanhatu.
Zvidoko/Zvibinge[chinja | edit source]
Kureva zviripwa zvidokodoko zvakaita se ndiro, makandinzwa nani, vhuramuromo, kunonga, kupinda mumusha, mhwanya musha/ Pwanyaruzhohwa (dhameji), matekenyandebvu, nezviripwa ripwa.
Zva Mai[chinja | edit source]
Izvo zvinobvisirwa amai, semafukidza dumbu, nemombe yeumai. Zvipfeko zvamai zvinobatanidzwavo ipapa. ndiyani anochengeta mombe yeumai
Rusambo/Rugaba/Matsvagirano[chinja | edit source]
Muripo wainzi makarekare mukomana abvise apo anenge aisa rusambo rwake pamusikana waanenge ave kuroora. Rusambo (kana kuti sambo or Shambo) runorukwa zvakanakisa nehuswa hunyoro rwoshandiswa seshongedzo yekuisa mumaoko kana makumbo (zvingangofanana nema bracelet kana mabangle nhasi uno) zvino mukomana aizorupa kumusikana kuratidza kuti ndewake saka pakuroora airipiswa mbudzi imwe chete kana mbiri dzekuisa rusambo rwake pamwana wevaridzi. Ndopakabva zita rekuti Rusambo.
Rwaive rwuri muchikamu chezvidoko zvekuroora. Munhu haaibvumidzwa kutora mukadzi kana asina kubvisa rusambo uye haana waaibvunza kana aizowana mukadzi atorwa nemumwe kana asina kurubvisa, nekudaro Rusambo rwaive rwuchifanirwa kuve nemuripo wakaderera zvikuru nekuti hazvaiita kuti munhu aroora ozokundikana kurwubhadhara. Rusambo rwaionekwa zvakare sechiratidzo chokuti vabereki vemusikana havadi kuti mwana wavo aroorwe nemunhu arikumuda, kana kuti vanhu vanokara zvikurusa, vaingodeedzera kuti paRusambo vari kuda mombe imwe kana mbiri zvinova zvaitaridza kuti varikuomesa nekuti havadi kana kuti varikuda kutopfumira ipapo. Mazuva ano, rusambo urwu, munzvimbo zhinji rwavakubhadharwa iri mari chaiyo.
Danga[chinja | edit source]
Kureva zvipfuwo zvinobviswa , ruzhinji imombe, asi mazuvano vamwe vava kureva danga riri mumari, vozoda mombe imwe kana mbiri dzinonzi "dzinotsika" kureva mombe chaidzo mhenyu.
Majasi[chinja | edit source]
Kureva zvipfeko zvinotengerwa vabereki vomukadzi. Makare kare, amai vaitengerwa gumbeze chete, nezvinhu zvakaita sebadza, nguwo yenhembe, ne chipfuko chekucheresa mvura. Izvi zvakazoshanduka zvodaidzira zvipfeko zvamazuvano, gumbeze, nezvimwe. Majasi anoendeswa ne munyayi ari mu"butiro" kureva beki kana bhokisi , iro rinova chikamu chemajasi.
Maitiro enharaunda dzakasiyana-siyana panyaya dzeroora[chinja | edit source]
Kune dzimwe nzvimbo, kune zvimwe zvirango zvinobviswa mushure meroora rataurwa pamusoro apo. Kune mombe yechimanda , yaiurawa kuti idyiwe vanhu vachipemberera kuti mukunda abata pamuviri. Mazuvano vabereki vazhinji vava kungotema mombe yechimanda pamwe chete neroora.
Kunoitawo kamwe kamari kanoripwa kana mukuwasha ari kuda kukumbira mvumo yokuita muchato; iyi imari diki.


text:
Zvapupu zva Jehovha—Ndisu Ani?
Tinobva mu mazana o mabvumbo zve ndumi jakasiyana-siyana, asi takabatana ngo zvidisiso zvondhozvo. Kunja kwa izvi, tinoda kukuja Jehovha, Mwari wo Bhaibheri zve Marure wa zvese. Tinoita zvatinokwanisa kuti titevejere Jesu Kristu zve tino mutubvarubva ngo kudanijwa maKristu. Umwe na umwe wedu anopeja nguva zinji ecibesera vandhu kujija ngo zvo Bhaibheri zve Umambo hwa Mwari. Tinozivikana inga Zvapupu zva Jehovha ngo kuti tinopupurira, kana kuvereketa, ngo pa musoro pa Jehovha no Umambo hwake.
Shandisa kamare citici cedu. Verenga Bhaibheri mu interneti. Jija zvizinji ngo zvedu no zvitendhwa zvedu.


text:
Namibia
Namibia inyika iri kuchamhembe kwakadziva kumadokero kweAfrica inoita muganhu neGungwa Atlantic kumadokero kwayo. Nyika dzinoganhurana neNamibia dzinoti: Angola neZambia kumaodzanyemba, Botswana kumabvazuva neSouth Africa kuchamhembe nekumabvazuva. Pakati peZimbabwe neNamibia pane nhambwe yemamita 200 iyi nzvimbo iri murwizi. Namibia yakawana rusununguko kubva kuhutongi hweSouth Africa musi wa 21 March 1990 izvi zvichitevera Hondo yerusununguko rweNamibia. Guta guru renyika iyi rinonzi Windhoek.Rimwe guta riri kumahombekombe eGungwa reAtlantic rinonzi Walvis Bay


text:
Mugodhi
Mugodhi (Mine in English) imhando yehushangazhi hunochera matombo akakosha kubva muvhu, nokukorora simbi kubuda mumatombo anenge acherwa. Matombo aya anogona kunge aine simbi dzakakosha kana kuti achishandiswa mune mamwe mabasa anowanikwa muhushangazhi.
- Munyika yeZimbabwe mune migodhi inochera simbi dzakakosha dzinoti:ndarama; platiunum; chrome uye lithium.
- Kunoitawo migodhi inochera mamwe matombo asiri esimbi anoti: ngoda; limestone; magnesium uye silicates.
- Matombo asina simbi yakakosha anodanwa kunzi mambara - (waste rock in English).


text:
Alfred Bitini Xuma
Dr A B Xuma vaive vari pane vekutanga pane vaimirira dare revanonzi varume ve African American Foundation.Nyaya yekutanga kwe Alpha Phi Alpha, muhupenyu hwevanofundira muzvikoro zvikuru.
Upenyu[chinja | edit source]
Sezvo va Xuma vaimirira rutivi ruboshwe rwe ANC, Xuma aiwonekwa se mutingamiriri aive akanyanyisa kutwasanuka mumafungiro ake nevazhinji vechidiki vakangavotanga kuramba tora nguva yakareba kuti rusununguko rwenyika ruuye, pachavo va Xuma vakanga voregera kuvimba navo vechidiki vacho pamusana pekuti vechidiki vaida kuti vakurumidze kusvika pausununguko whenyika. (Tsamba dzavainyorera vanhu vese vavaisevenza navo dzaizivikanwa kungedzakazara mazvwi airatidza kuvenga ma communists.) Saizvozvo, vaive nembiri munyika dzese yaiita kuti vawonekere semunhu asisichanzwisise zvinodiwa nezvinokodzera ruzhinji rwenyika.


text:
MUKAI! MAY 2014
Chandinoraramira Chii?
—Zvikonzero Zvitatu Zvokuti Urambe Uchirarama
Iwe pachako kana mumwe munhu waunoziva akambofunga here nezvokuzviuraya? Ukaziva chikonzero chokuti urarame, hauzofungi kuzviuraya.
Zvaungaita Kana Watsiurwa
Ungabatsirwa sei nokutsiurwa zvinorwadza?
Chandinoraramira Chii?
Chii chinoita kuti munhu ade kuzviuraya?
Nokuti Zvinhu Zvinochinja
Kunyange kana dambudziko rako rikasapera, pane zvaunogona kuchinja.
Nokuti Rubatsiro Rwuripo
Zvinhu zvitatu zvinogona kukubatsira kuti urambe uchirarama.
Nokuti Tariro Iripo
Kuva netariro kunobatsira kuti ukunde matambudziko aunosangana nawo.
“Ndinonyatsobvuma Kuti Musiki Ariko”
Frédéric Dumoulin akaodzwa mwoyo nezvaiitika mumachechi akapedzisira ava kuti hakuna Mwari. Kudzidza kwaakaita Bhaibheri uye kuongorora masikirwo akaitwa zvinhu kwakamubatsira sei kuti abvume kuti Musiki ariko?
Misodzi Yako Ine Zvakawanda Zvainoreva
Kuchema kwatinoita kunotisiyanisa nemhuka. Pakudini?
Kana Usisina Mufaro Muwanano Yenyu
Mava kunzwa sokuti muri mujeri here? Zvinhu zvishanu zvinogona kubatsira wanano yenyu.
Mari
Mari ndiyo mudzi wezvakaipa zvose here?
Zvimwe Zviri paIndaneti
Ndiri Munhu Anovimbwa Naye Here?
Vamwe vana vanopiwa rusununguko rwakakura kudarika vamwe. Sei zvichisiyana?
Wagadzirira Kufambidzana Nomumwe Munhu Here?
Tarisa uone mibvunzo 4 woona kana wagadzirira kuti uchifambidzana nomumwe munhu.
Ndingaita Sei Kana Vabereki Vangu Vava Kuda Kurambana?
Ungaita sei kuti usaramba uchishushikana uye uine chigumbu?
Zvinotaurwa Nevechiduku Nezvechimiro
Nei kuva nemuviri wakanaka riri dambudziko rakakura kune vechiduku? Vangabatsirwa sei?
Mosesi Anokurira kuIjipiti
Sei Mosesi akaiswa naamai vake muRwizi rwaNire? Dzidza zvakawanda nezvake, mhuri yake uye mwanasikana waFarao.


text:
WASHINGTON—
Magweta ari kumirirura vanorwira kodzero dzevanhu uye vari mutori wenhau, VaItai Dzamara, anoti neChipiri ari kutarisira kutanga kushanyira majeri uye matirongo ose ari muHarare ari pamutemo kuti vaone kuti VaDzamara havasi kuchengetwa ikoko here.
Kupambwa kwaVaDzamara neMuvhuro svondo rapera kwapa kuti mapurisa azare mumigwagwa yeHarare achityira kuti vanhu vanogona kutanga kuratidzira.
Izvi zvinotevera mutongo wakapihwa nemutongi wedare repamusoro, VaDavid Mangota, wekuti mapurisa asimbise kutsvaga VaDzamara.
Asi dzimwe nyanzvi munyaya dzekurwira kodzero dzevanhu dzinoti nzvimbo dzakaita sedzevasori nedzemauto dzinonzi dzinosimboendeswa vanhu vanenge vapambwa dzishanyirwewo nemagweta aya.
Vanotungamira basi rematikitivha, Assistant Commissioner Chrispen Makedenge, ndivo vave kutungamira kutsvagwa kwaVaDzamara.
Mukupera kwesvondo rapera VaMakedenge vainge vatotanga kuburitsa mashoko ekutsvaga VaDzamara pamarhedhiyo nemumapepanhau vachiti vane humbowo hwekuti varipi vavazivise.
Rimwe remagweta aVaDzamara, VaAlec Muchadehama, vanoti ichokwadi kuti hurongwa hwekutsvaga VaDzamara huri kutanga neChipiri.
Hurukuro naVaAlec Muchadehama
Zvichakadaro, mhuri yaVaDzamara yaitawo musangano nevatori venhau ichiti haisi kufara nemashoko ari kutaurwa nevamwe vanhu vachireva nhema nemashoko ari kutaurwa nezvaVaDzamara vamwe vachiti vakangohwanda havana kupambwa.
Munun’una waVaDzamara, VaPatson Dzamara, vanoti vari kushushikana nekutsakatika kwemukoma wavo vachiti vanhu vakavapamba vanofanira kuvadzora nekuti mhuri yavo iri kunetseka.
Hurukuro naVaPatson Dzamara


text:
Kuenzana chikero
Kuenzana chikero (Equilibrium kuEnglish) zvinoreva kuti:
- Mupimo iri kutariswa kumativi ari kufananidzwa inenge yakaenzana.
- Mupimo iri kutariswa inobata ichinanga nerudzivo rwakapesana.
- Hapana chinoshanduka pakumira kwezviri munharaunda iri kutariswa nyangwe zvazvo paine shishi rokufamba kwezvinhu.
Muenzaniso yokuenzana kwechikero ndeiyi:
Huwandu hweVanhu[chinja | edit source]
- Kana huwandu hwevanhu vari kuzvarwa panyika nehuwandu hwevanhu vari kufa panyika hwakaenzana hapana kushanduka kuripo pakuwanda kwevanhu vari panyika.
- Hongu vanhu vanenge vari mushishi rokuzvara asi kune rimwe divi vamwe vari kufa nehuwandu hwakaenzana.
- Pakadai panonzi pane kuenzana chikero takatarisa huwandu hwevanhu, kufa nekuzvarwa kwevanhu.
Mvura pakuGwamba[chinja | edit source]
- Kana mvura ikatonhodzwa inotanga kugwamba painosvika pahujoto 0oC panova ndipo panowanikwa mvura iri mutuvi uye magodo.
- Magodo emvura akadziyiswa anotanga kunyauka kana hujoto hwasvika 0oC pachionekwa mutuvi wemvura zvose nemagodo.
- Izvi zvoreva kuti apo mvura inenge iri pahujoto 0oC: mutuvi wemvura unoshanduka kuva magodo; panguva imwe chete magodo anenge achishanduka kuva mutuvi wemvura.
- Panguva iyi muvandu unoshandura magodo kuita mutuvi nemuvandu unoshandura mutuvi kuita magodo zvinoenzana pakuitika kwazvo pasina chinokasira kudarika chimwe.
- Pahujoto 0oC pane kuenzana chikero nokuti kumhanya kwemuvandu wemvura unoenda mberi kwakafanana nekumhanya kwemuvandu unodzoka shure .
Nekumwe kutaura tingati “Equilibrium” kugadzikana kwezvinhu zviri pazviri pasina chinoshanduka. Asi kugadzikana uku hakuereve kuti hapana chiri kuitika. Zvinoreva chete kuti zviri kuitika zviri kupikisana rudzivo rwazvakanga uye nehuwandu hwakaenzana. Nokudaro hapana divi rinokurira rimwe saka hapanawo chinoshanduka.


text:
Mozambique
Mozambique inyika iri ku[[Chamhembe kwadziva kuMabvazuva] kweAfrica. Nyika dzakaikomberedza dzinoti: Tanzania iri kumaodzanyemba; Malawi neZambia dziri kuMaodzanyemba kwakadziva kuMadokero; Zimbabwe iri kumadokero; Swaziland neSouth Africa dziri Chamhembe kwakadziva kuMadokero. Kumabvazuva kwayo inoganhurana neGungwa India. Mozambique inopatsanurana neMadagascar paMuronga weMozambique. Guta guru reMozambique rinonzi Maputo. Manica iri pedyo ne guta reMutare. Mutungamiri wekutanga wenyika iyi ainzi Samora Machel.


text:
Chitendero
Chitendero izwi rinoshandiswa kududza tsika yevanhu yekunge vane wavanonamata kana chavanonamata samwari wavo. Kune zvitendero zvizhinji Pasirose zvinosanganisira:
- ChiKristu - ava vanhu vanonamata Mwari akasika denga nenyika vachitenda kuti akatuma mwanakomana wake Jesu Kristu pano panyika kuti ave chibayiro chokuregererwa kwezvivi zvavanhu.
- Islam - ava vanhu vanotenda kuna Allah wavanoti akatuma mutumwa wake anonzi Mahommed.
- ChiJudah - ichi chinamato cherudzi rwemaJudah vanotenda kuna Mwari akasika denga nenyika, iyeyu Mwari mumwechete neuyo anonamatwa nemaKristu asi maJudah havatendi kuna Jesu Kristu.